ΕΥΡΩΠΑΪΚΗ ΕΠΙΤΡΟΠΗ Βρυξέλλες, 3.5.2023 JOIN(2023) 12 final ΚΟΙΝΗ ΑΝΑΚΟΙΝΩΣΗ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ ΚΑΙ ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ για την καταπολέμηση της διαφθοράς 1. ΕΙΣΑΓΩΓΗ Η διαφθορά είναι εξαιρετικά επιζήμια για την κοινωνία, τις δημοκρατίες μας, την οικονομία και τους πολίτες. Υπονομεύει τους θεσμούς στους οποίους βασιζόμαστε, αποδυναμώνοντας την αξιοπιστία τους, καθώς και την ικανότητά τους να υλοποιούν δημόσιες πολιτικές και να παρέχουν ποιοτικές δημόσιες υπηρεσίες. Λειτουργεί ως καταλύτης για το οργανωμένο έγκλημα και τις εχθρικές εξωτερικές παρεμβάσεις. Η επιτυχής πρόληψη και καταπολέμηση της διαφθοράς είναι απαραίτητη τόσο για τη διαφύλαξη των αξιών της ΕΕ και της αποτελεσματικότητας των πολιτικών της, όσο και για την τήρηση του κράτους δικαίου και τη διατήρηση της εμπιστοσύνης στους κυβερνώντες και στους δημόσιους θεσμούς. Η διαφθορά αποτελεί εμπόδιο για τη βιώσιμη οικονομική ανάπτυξη, καθώς αποσπά πόρους από παραγωγικά αποτελέσματα, υπονομεύει την αποτελεσματικότητα των δημόσιων δαπανών και επιδεινώνει τις κοινωνικές ανισότητες. Παρεμποδίζει την αποτελεσματική και ομαλή λειτουργία της ενιαίας αγοράς, δημιουργεί αβεβαιότητες στην επιχειρηματική δραστηριότητα και λειτουργεί ανασταλτικά για τις επενδύσεις. Η διαφθορά είναι από τη φύση της δύσκολο να ποσοτικοποιηθεί, αλλά ακόμη και συντηρητικές εκτιμήσεις δείχνουν ότι κοστίζει στην οικονομία της ΕΕ τουλάχιστον 120 δισ. EUR ετησίως. Οι αρνητικές επιπτώσεις της διαφθοράς γίνονται αισθητές παγκοσμίως, με αποτέλεσμα να υπονομεύονται οι προσπάθειες για την επίτευξη χρηστής διακυβέρνησης και ευημερίας, καθώς και για την επίτευξη των Στόχων Βιώσιμης Ανάπτυξης των Ηνωμένων Εθνών. Οι αποτελεσματικές πολιτικές για την καταπολέμηση της διαφθοράς αποτελούν ουσιώδες στοιχείο του ευνοϊκού περιβάλλοντος που απαιτείται για το κράτος δικαίου, παράλληλα με τον σεβασμό της ανεξαρτησίας της δικαιοσύνης, τα ελεύθερα και πλουραλιστικά μέσα ενημέρωσης, μια διαφανή και υψηλής ποιότητας δημόσια διοίκηση και μια ελεύθερη και δραστήρια κοινωνία των πολιτών. Για να διατηρηθεί υπό έλεγχο η διαφθορά απαιτείται η διαρκής προσήλωση στην πρόληψη, η διατήρηση μιας νοοτροπίας ακεραιότητας και η ενεργός επιβολή της νομοθεσίας για την καταπολέμηση της διαφθοράς, συμπεριλαμβανομένης της αποτελεσματικής δίωξης εγκλημάτων διαφθοράς. Η προσέγγιση αυτή αντικατοπτρίζεται επίσης στην εξωτερική δράση της ΕΕ για την καταπολέμηση της διαφθοράς, η οποία υποστηρίζεται από τη στήριξη του κράτους δικαίου και τη διαχείριση των δημόσιων οικονομικών των χωρών εταίρων. Οι παγκόσμιοι δείκτες διαφθοράς τοποθετούν πολλά κράτη μέλη της ΕΕ μεταξύ των χωρών που θεωρούνται οι λιγότερο διεφθαρμένες στον κόσμο. Ωστόσο, όπως επίσης αναφέρεται στις εκθέσεις για το κράτος δικαίου, υπάρχουν πολλά ζητήματα προς αντιμετώπιση και η διαφθορά εξακολουθεί να αποτελεί πηγή ανησυχίας για τους πολίτες σε ολόκληρη την ΕΕ, όπως καταδεικνύουν τα στοιχεία του Ευρωβαρόμετρου. Το 2022 σχεδόν επτά στους δέκα Ευρωπαίους (68 %) θεωρούσαν ότι η διαφθορά είναι ευρέως διαδεδομένη στη χώρα τους και μόνο το 31 % ήταν της γνώμης ότι οι προσπάθειες της κυβέρνησής τους για την καταπολέμηση της διαφθοράς είναι αποτελεσματικές. Επιπλέον, περισσότερες από τις μισές εταιρείες που εδρεύουν στην ΕΕ (το 51 %) δεν θεωρούν πιθανό να συλληφθούν ή να καταγγελθούν στην αστυνομία ή στις εισαγγελικές αρχές διεφθαρμένα άτομα ή επιχειρήσεις στη χώρα τους. Στην ομιλία της για την κατάσταση της Ένωσης το 2022, η πρόεδρος φον ντερ Λάιεν επισήμανε την ανάγκη ανάληψης αποφασιστικής δράσης κατά της διαφθοράς. Η ΕΕ μπορεί να διαδραματίσει σημαντικό ρόλο: όχι μόνο με τον τρόπο με τον οποίο διαχειρίζεται το έργο της, αλλά και καταβάλλοντας διαρκείς προσπάθειες για την ενσωμάτωση μέτρων πρόληψης της διαφθοράς στον σχεδιασμό των πολιτικών και των προγραμμάτων της ΕΕ, καθώς και υποστηρίζοντας ενεργά το έργο των κρατών μελών για τη θέσπιση ισχυρών πολιτικών και νομοθεσίας για την καταπολέμηση της διαφθοράς. Σήμερα η Επιτροπή ενέκρινε δύο στοχευμένες προτάσεις για την ενίσχυση της νομοθεσίας της ΕΕ στον συγκεκριμένο τομέα. Πρώτον, η Επιτροπή προτείνει οδηγία με σκοπό την επικαιροποίηση και την εναρμόνιση των κανόνων της ΕΕ σχετικά με τους ορισμούς και τις ποινές για αδικήματα διαφθοράς, τη διασφάλιση υψηλών προτύπων έναντι του συνόλου των αδικημάτων διαφθοράς, την καλύτερη πρόληψη της διαφθοράς και τη βελτίωση της επιβολής της νομοθεσίας. Δεύτερον, ο ύπατος εκπρόσωπος της Ένωσης για θέματα Εξωτερικής Πολιτικής και Πολιτικής Ασφαλείας προτείνει, με την υποστήριξη της Επιτροπής, να συμπληρωθεί η εργαλειοθήκη περιοριστικών μέτρων (κυρώσεις) της κοινής εξωτερικής πολιτικής και πολιτικής ασφαλείας (κυρώσεις στο πλαίσιο της ΚΕΠΠΑ) με ειδικό καθεστώς κυρώσεων στο πλαίσιο της ΚΕΠΠΑ για την καταπολέμηση της διαφθοράς όταν και όπου πράξεις διαφθοράς θίγουν ή απειλούν να θίξουν σοβαρά τα θεμελιώδη συμφέροντα της Ένωσης και τους στόχους της ΚΕΠΠΑ, όπως ορίζονται στο άρθρο 21 της Συνθήκης για την Ευρωπαϊκή Ένωση. Ως εκ τούτου, ο ύπατος εκπρόσωπος υποβάλλει πρόταση απόφασης του Συμβουλίου και, από κοινού με την Επιτροπή, πρόταση κανονισμού του Συμβουλίου σχετικά με ένα θεματικό πλαίσιο για την επιβολή κυρώσεων στο πλαίσιο της ΚΕΠΠΑ κατά της διαφθοράς, προκειμένου να συμπληρωθούν οι δράσεις εσωτερικής και εξωτερικής πολιτικής μας για την καταπολέμηση της διαφθοράς. Η Επιτροπή θα εντείνει τη δράση της και οι προτάσεις για την καταπολέμηση της διαφθοράς που παρουσιάζονται σήμερα αποτελούν ορόσημο στην καταπολέμηση της διαφθοράς σε εθνικό και ενωσιακό επίπεδο. Η παρούσα ανακοίνωση δείχνει τον τρόπο με τον οποίο αυτά τα δομικά στοιχεία θα συνοδεύσουν μια ευρύτερη προσπάθεια για την οικοδόμηση μιας ολοκληρωμένης και συστηματικής στρατηγικής προσέγγισης. Στο πλαίσιο αυτό πρέπει να συγκεντρωθεί το υφιστάμενο έργο και να αναπτυχθούν νέες κατευθύνσεις και νέα εργαλεία τόσο σε επίπεδο ΕΕ όσο και σε επίπεδο κρατών μελών, ενώ παράλληλα πρέπει να ενθαρρυνθεί η ανάληψη σαφούς δέσμευσης για την καταπολέμηση της διαφθοράς σε παγκόσμιο επίπεδο. Η επιτυχία προϋποθέτει κοινή και διαρκή προσπάθεια σε ενωσιακό, εθνικό, περιφερειακό και τοπικό επίπεδο, με τη συμμετοχή των δημόσιων αρχών, της κοινωνίας των πολιτών και του ιδιωτικού τομέα, καθώς και διεθνών οργανισμών. Με τον τρόπο αυτόν όχι μόνο θα ευαισθητοποιηθεί το κοινό για τις συνέπειες της διαφθοράς, αλλά θα δοθεί επίσης στους πολίτες και στις επιχειρήσεις αυτοπεποίθηση ώστε να την αντιμετωπίσουν. 2. ΤΙ ΕΙΝΑΙ Η ΔΙΑΦΘΟΡΑ; Ως διαφθορά αναφέρεται συνήθως η κατάχρηση ανατεθείσας εξουσίας για ιδιωτικό όφελος. Παρότι η φύση και η έκταση της διαφθοράς μπορεί να διαφέρουν από χώρα σε χώρα, καμία χώρα δεν μπορεί να αυτοχαρακτηριστεί απαλλαγμένη από τη διαφθορά. Ως παγκόσμιο πρόβλημα με σημαντικές διασυνοριακές επιπτώσεις, η διαφθορά αποτελεί αντικείμενο ειδικής σύμβασης των Ηνωμένων Εθνών, της Σύμβασης των Ηνωμένων Εθνών κατά της διαφθοράς (UNCAC). Η εν λόγω σύμβαση είναι η μόνη νομικά δεσμευτική καθολική πράξη για την καταπολέμηση της διαφθοράς και παρέχει ορισμούς των διαφόρων εκφάνσεων της διαφθοράς, καλύπτοντας διάφορες αξιόποινες πράξεις, από τη δωροδοκία ήσσονος σημασίας έως τα μείζονα πολιτικά σκάνδαλα. Η ΕΕ και όλα τα κράτη μέλη είναι μέρη της σύμβασης. Η καταπολέμηση της διαφθοράς έχει αποτελέσει επίσης σημαντικό θέμα για το Συμβούλιο της Ευρώπης, το οποίο έχει εκδώσει πράξεις όπως οι συμβάσεις ποινικού και αστικού δικαίου του Συμβουλίου της Ευρώπης για τη διαφθορά. Επιπλέον, ο Οργανισμός Οικονομικής Συνεργασίας και Ανάπτυξης (ΟΟΣΑ) επεξεργάζεται μέτρα για την πρόληψη της διαφθοράς και έχει θεσπίσει νομικά δεσμευτικές διατάξεις για την ποινικοποίηση της δωροδοκίας αλλοδαπών δημόσιων λειτουργών σε διεθνείς επιχειρηματικές συναλλαγές. Ένα πολιτικό και θεσμικό σύστημα που βασίζεται στην ακεραιότητα, τη διαφάνεια και τη λογοδοσία στον δημόσιο βίο αποτελεί την καλύτερη εγγύηση κατά της διαφθοράς. Οι δημόσιες υπηρεσίες είναι επίσης ανθεκτικότερες στη διαφθορά όταν υπάρχει ισχυρή νοοτροπία δημόσιας υπηρεσίας και δίκαιη αμοιβή. Όλες οι δημόσιες αρχές πρέπει να προφυλάσσονται από τον κίνδυνο διαφθοράς. Ενώ η διαφθορά αποτελεί πρωτίστως έγκλημα, και στο εθνικό και διεθνές δίκαιο ορίζονται συγκεκριμένες πράξεις διαφθοράς, οι ελλείψεις όσον αφορά την ακεραιότητα, οι συγκρούσεις συμφερόντων ή οι σοβαρές παραβιάσεις των κανόνων δεοντολογίας δύνανται επίσης να καταδεικνύουν κινδύνους διαφθοράς. Αυτός είναι ο λόγος για τον οποίο οι αποτελεσματικές προσεγγίσεις για την καταπολέμηση της διαφθοράς βασίζονται συχνά σε μέτρα για την ενίσχυση της διαφάνειας, της δεοντολογίας και της ακεραιότητας, καθώς και στη ρύθμιση τομέων όπως η σύγκρουση συμφερόντων, η άσκηση πίεσης από ομάδες συμφερόντων και η μεταπήδηση από τον δημόσιο στον ιδιωτικό τομέα. Οι δημόσιοι φορείς θα πρέπει να επιδιώκουν τα υψηλότερα δυνατά πρότυπα ακεραιότητας, διαφάνειας και ανεξαρτησίας ως σημαντικό στοιχείο μιας ευρύτερης καταπολέμησης της διαφθοράς. Η διαφθορά αποτελεί αναπόσπαστο μέρος όλων σχεδόν των δραστηριοτήτων του οργανωμένου εγκλήματος, καθώς το 60 % του οργανωμένου εγκλήματος χρησιμοποιεί τη διαφθορά για να διεισδύσει στον δημόσιο ή τον ιδιωτικό τομέα. Στη στρατηγική της ΕΕ για την Ένωση Ασφάλειας και στη στρατηγική της ΕΕ για το οργανωμένο έγκλημα 2021-2025 αναγνωρίστηκε αυτή η σύνδεση και επισημάνθηκε ο ιδιαίτερος κίνδυνος διαφθοράς σε συγκεκριμένους τομείς, όπως η υγειονομική περίθαλψη, οι μεταφορές, οι κατασκευές, η διαχείριση αποβλήτων, η αεροδιαστημική και η άμυνα, η γεωργία, τα τρόφιμα, η εργασία και η κοινωνική προστασία. Σύμφωνα με πρόσφατη έκθεση, η διαφθορά είναι ο κυριότερος παράγοντας διευκόλυνσης της διείσδυσης σε λιμένες και αλυσίδες εφοδιαστικής, καθώς εγκληματικά δίκτυα επιδιώκουν τη δημιουργία δικτύων διαφθοράς σε πολλαπλές τοποθεσίες για τη διευκόλυνση εγκλημάτων όπως το λαθρεμπόριο ναρκωτικών. Σε ορισμένους από αυτούς τους τομείς, η διαφθορά στον ιδιωτικό τομέα συνιστά επίσης σημαντικό κίνδυνο και έχει αποτελέσει το επίκεντρο της δράσης, καθώς οι διεφθαρμένες συναλλαγές μεταξύ ιδιωτών επηρεάζουν ολόκληρη την αλυσίδα εφοδιασμού, στρεβλώνουν τις αγορές, υπονομεύουν τον ανταγωνισμό και αυξάνουν το κόστος για τις επιχειρήσεις. Τα ανωτέρω αποτελούν αντικείμενο ενός σημαντικού συνόλου κανονιστικών ρυθμίσεων, προγραμμάτων συμμόρφωσης προς τις νομοθετικές διατάξεις και προγραμμάτων δέουσας επιμέλειας, καθώς και ηπιότερων εργαλείων, που αποσκοπούν στην προώθηση μιας γενικής νοοτροπίας δεοντολογίας και ακεραιότητας στις επιχειρήσεις, στοιχεία τα οποία συμβάλλουν στο ευρύτερο πλαίσιο για την καταπολέμηση της διαφθοράς τόσο σε ενωσιακό όσο και σε παγκόσμιο επίπεδο. 3. ΤΟ ΠΛΑΙΣΙΟ ΤΗΣ ΕΕ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΔΙΑΦΘΟΡΑΣ Το έργο της ΕΕ όσον αφορά τη συμβολή στην πρόληψη, τον εντοπισμό και την καταπολέμηση της διαφθοράς σε όλα τα επίπεδα μπορεί να βασιστεί σε μια ισχυρή βάση ήδη υφιστάμενων μέτρων. Τα μέτρα αυτά θα πρέπει επίσης να αποτελέσουν τη βάση της διαδικασίας ανάπτυξης μιας πιο ολοκληρωμένης στρατηγικής προσέγγισης, η οποία θα περιλαμβάνει νέους άξονες εργασίας και νέες προσεγγίσεις που θα ανταποκρίνονται στην κλίμακα της πρόκλησης και θα συμβαδίζουν με τους εξελισσόμενους κινδύνους διαφθοράς. Όπως αναγνωρίζεται στις εκθέσεις για το κράτος δικαίου, ένα στρατηγικό πλαίσιο για την καταπολέμηση της διαφθοράς αποτελεί σημαντική ευκαιρία για τη μετουσίωση της πολιτικής δέσμευσης και του πολιτικού οράματος σε συγκεκριμένες δράσεις. Οι στρατηγικές για την καταπολέμηση της διαφθοράς μπορούν να διασφαλίσουν ότι τα επιμέρους νομοθετικά ή θεσμικά κενά δεν αντιμετωπίζονται μεμονωμένα και ότι όλοι οι σχετικοί τομείς πολιτικής περιλαμβάνουν διατάξεις για την καταπολέμηση της διαφθοράς. Αυτό απαιτεί μια στρατηγική της ΕΕ για την καταπολέμηση της διαφθοράς. Για να είναι αποτελεσματική, αυτό πρέπει να αναπτυχθεί πάνω σε μια ισχυρή βάση συναίνεσης και ευρείας διαβούλευσης, ιδίως με το Ευρωπαϊκό Κοινοβούλιο και τα κράτη μέλη. Πρέπει επίσης να συνοδεύεται από συγκεκριμένους και μετρήσιμους στόχους, σαφή προϋπολογισμό και επαρκώς καθορισμένες αρμοδιότητες. Η προετοιμασία των μεταρρυθμίσεων αυτών μπορεί να ωφεληθεί σε μεγάλο βαθμό από την ανταλλαγή εμπειρογνωσίας και εμπειριών σε επίπεδο ΕΕ. Ένα πρώτο βήμα στη διαδικασία θα είναι η δημιουργία ενός δικτύου της ΕΕ για την καταπολέμηση της διαφθοράς. Από το 2015 ένα ενωσιακό πρόγραμμα ανταλλαγής εμπειριών για την καταπολέμηση της διαφθοράς προσφέρει σε επαγγελματίες από τα κράτη μέλη που ασχολούνται με την καταπολέμηση της διαφθοράς ένα φόρουμ στο οποίο μπορούν να αναζητούν έμπνευση και να αντλούν διδάγματα από νομοθετικές, θεσμικές και πολιτικές μεταρρυθμίσεις σε άλλα κράτη μέλη. Οι εργασίες αυτές θα επεκταθούν και θα προχωρήσουν σε βάθος μέσω ενός δικτύου που θα λειτουργεί ως καταλύτης για τις προσπάθειες πρόληψης της διαφθοράς σε ολόκληρη την ΕΕ. Στο εν λόγω δίκτυο θα ανατεθεί η ανάπτυξη βέλτιστων πρακτικών και πρακτικής καθοδήγησης σε διάφορους τομείς κοινού ενδιαφέροντος. Το δίκτυο θα υποστηρίξει επίσης τη συστηματικότερη συλλογή δεδομένων και αποδεικτικών στοιχείων που μπορούν να χρησιμεύσουν ως στέρεη βάση για δράσεις καταπολέμησης της διαφθοράς και για την παρακολούθηση της επιτυχίας των εν λόγω δράσεων. Το δίκτυο θα αξιοποιήσει την εμπειρία της συνεργασίας με τις αρχές επιβολής του νόμου και τις δημόσιες αρχές, ενώ παράλληλα θα φέρει σε επαφή όλους τους σχετικούς ενδιαφερόμενους φορείς, συμπεριλαμβανομένων επαγγελματιών, εμπειρογνωμόνων και ερευνητών, καθώς και εκπροσώπους της κοινωνίας των πολιτών και διεθνών οργανισμών. 3.1 Αντιμετώπιση της διαφθοράς ως εγκλήματος Παρότι η ΕΕ διαθέτει ποινική νομοθεσία για την καταπολέμηση της διαφθοράς, η νομοθεσία αυτή είναι κατακερματισμένη, παρωχημένη και περιορισμένης εμβέλειας. Η κύρια ποινική νομοθεσία της ΕΕ για την καταπολέμηση της διαφθοράς είναι η Σύμβαση του 1997 για την καταπολέμηση της δωροδοκίας στην οποία ενέχονται υπάλληλοι και η απόφαση-πλαίσιο του Συμβουλίου του 2003 για την καταπολέμηση της δωροδοκίας στον ιδιωτικό τομέα, αμφότερες προγενέστερες της Συνθήκης της Λισαβόνας. Συμπληρώθηκαν με πιο πρόσφατες πράξεις, όπως η οδηγία σχετικά με την προστασία των οικονομικών συμφερόντων της ΕΕ μέσω του ποινικού δικαίου ("οδηγία ΠΟΣ") και η προτεινόμενη οδηγία σχετικά με την ανάκτηση και τη δήμευση περιουσιακών στοιχείων. Η πρόταση οδηγίας που εγκρίνεται παράλληλα με την παρούσα ανακοίνωση θεσπίζει κανόνες σχετικά με τους ορισμούς και τις ποινές για τα αδικήματα διαφθοράς . Επεκτείνει τον κατάλογο των αδικημάτων διαφθοράς ώστε να καλύπτεται η υπεξαίρεση, η αθέμιτη χρήση επιρροής έναντι ανταλλάγματος, η κατάχρηση καθηκόντων, καθώς και η παρακώλυση της δικαιοσύνης και ο παράνομος πλουτισμός που σχετίζεται με αδικήματα διαφθοράς, πέραν των πιο κλασικών αδικημάτων δωροδοκίας. Καθορίζει επίσης συνεκτικά επίπεδα κυρώσεων, καθώς και επιβαρυντικές και ελαφρυντικές περιστάσεις. Επιβαρυντικές περιστάσεις θα μπορούσαν να συντρέχουν, για παράδειγμα, όταν ο δράστης κατέχει υψηλό δημόσιο αξίωμα ή είναι υπεύθυνος για την επιβολή του νόμου. Στις ελαφρυντικές περιστάσεις θα μπορούσαν να περιλαμβάνονται περιπτώσεις στις οποίες ο δράστης αναγνωρίζει άλλους δράστες ή βοηθά στην προσαγωγή τους στη δικαιοσύνη. Για πρώτη φορά σε επίπεδο ΕΕ, η πρόταση συγκεντρώνει τη διαφθορά στον δημόσιο και στον ιδιωτικό τομέα σε μία νομική πράξη. Καθορίζει επίσης σαφείς απαιτήσεις παρακολούθησης και υποβολής εκθέσεων για τη διευκόλυνση της επιβολής της νομοθεσίας. Η δράση για τη διαφθορά ξεκινά με την πρόληψη και τη δημιουργία νοοτροπίας ακεραιότητας , στο πλαίσιο της οποίας η διαφθορά δεν είναι ανεκτή. Η προτεινόμενη οδηγία απαιτεί από τα κράτη μέλη να αναλάβουν δράση, π.χ. διοργάνωση εκστρατειών ενημέρωσης και ευαισθητοποίησης, καθώς και ερευνητικών και εκπαιδευτικών προγραμμάτων, και να ενθαρρύνουν την κοινωνία των πολιτών και τις οργανώσεις σε επίπεδο τοπικής κοινότητας να συμμετέχουν στις προσπάθειες καταπολέμησης της διαφθοράς. Απαιτεί επίσης από τα κράτη μέλη να μεριμνήσουν για τη θέσπιση βασικών προληπτικών εργαλείων, όπως η ανοικτή πρόσβαση σε πληροφορίες δημόσιου συμφέροντος, αποτελεσματικοί κανόνες για τη γνωστοποίηση και τη διαχείριση συγκρούσεων συμφερόντων στον δημόσιο τομέα, αποτελεσματικοί κανόνες για τη δημοσιοποίηση και την επαλήθευση των περιουσιακών στοιχείων δημόσιων λειτουργών, και αποτελεσματικοί κανόνες για τη ρύθμιση της αλληλεπίδρασης μεταξύ ιδιωτικού και δημόσιου τομέα. Παρέχεται ένα συνεκτικό σύνολο κανόνων για την καλύτερη αντιμετώπιση της διαφθοράς στην ΕΕ και για τη βελτίωση του συντονισμού των δράσεων σε εθνικό και ενωσιακό επίπεδο. Η πρόταση θα ενισχύσει επίσης την επιβολή της νομοθεσίας . Οι εκθέσεις για το κράτος δικαίου έχουν δείξει ότι τα αποτελεσματικά συστήματα ποινικής δικαιοσύνης με τα κατάλληλα εργαλεία για την καταπολέμηση της διαφθοράς είναι καίριας σημασίας για την τήρηση υψηλών προτύπων. Η οδηγία θα διευκολύνει την αποτελεσματική καταπολέμηση της διαφθοράς σε ολόκληρη την ΕΕ, προβλέποντας ελάχιστους κανόνες για την αντιμετώπιση του πολύπλοκου πλέγματος αλληλένδετων δραστηριοτήτων που τρέφονται από τη διαφθορά στις σημερινές κοινωνίες. Θα καλύψει βασικούς παράγοντες της αποτελεσματικής καταπολέμησης της διαφθοράς, συμπεριλαμβανομένης της ικανότητας, της εξειδίκευσης και της πρόσβασης στα σχετικά ερευνητικά εργαλεία, καθώς και τα εμπόδια στην αποτελεσματική έρευνα και δίωξη, όπως επαχθείς και αδιαφανείς διαδικασίες για την άρση των ασυλιών ή υπερβολικά σύντομες προθεσμίες παραγραφής που καλύπτουν τα αδικήματα διαφθοράς. 3.2 Ενσωμάτωση της καταπολέμησης της διαφθοράς στον σχεδιασμό πολιτικής της ΕΕ Η καταπολέμηση της διαφθοράς κατέχει κεντρική θέση στις εσωτερικές και εξωτερικές πολιτικές της ΕΕ. Στο πλαίσιο των εργασιών της, η Επιτροπή ανέκαθεν επιδίωκε να προβλέπει διασφαλίσεις κατά της διαφθοράς, καλύπτοντας πιθανά κενά, διασφαλίζοντας ότι η διαφάνεια και η σαφήνεια μειώνουν τον χώρο στον οποίο μπορεί να ευδοκιμήσει η διαφθορά, καθώς και ότι τα θεσμικά όργανα και οι οργανισμοί που είναι αρμόδιοι για την εφαρμογή των πολιτικών της ΕΕ σε όλα τα επίπεδα τηρούν υψηλά πρότυπα ανεξαρτησίας και ακεραιότητας. Ο συντονισμός των βασικών παραγόντων στην ΕΕ συμβάλλει επίσης τόσο στην ελαχιστοποίηση του κινδύνου διαφθοράς που βλάπτει τις πολιτικές της ΕΕ όσο και στη στήριξη της δράσης σε εθνικό και παγκόσμιο επίπεδο. Τα μέτρα επιβολής που διασφαλίζουν την αποκάλυψη και τιμωρία της διαφθοράς αποτελούν αποτελεσματικό αποτρεπτικό μέσο. Ως εκ τούτου, οι πολιτικές και τα προγράμματα της ΕΕ περιλαμβάνουν ευρύ φάσμα μέτρων όχι μόνο για την αποτροπή και τον εντοπισμό της διαφθοράς, αλλά και για την ενίσχυση της αποτελεσματικότητας της δράσης για τη διερεύνηση και την επιβολή κυρώσεων όταν προκύπτουν περιπτώσεις διαφθοράς. Η προτεινόμενη οδηγία θα ενισχύσει περαιτέρω το πλαίσιο αυτό. Οικοδόμηση μιας νοοτροπίας ακεραιότητας και διαφάνειας Ένα πολιτικό και θεσμικό σύστημα που βασίζεται στην ακεραιότητα, τη διαφάνεια και τη λογοδοσία στον δημόσιο βίο αποτελεί την καλύτερη εγγύηση κατά της διαφθοράς. Αυτός είναι ο λόγος για τον οποίο οι αποτελεσματικές προσεγγίσεις για την καταπολέμηση της διαφθοράς βασίζονται συχνά σε μέτρα για την ενίσχυση της διαφάνειας, της δεοντολογίας και της ακεραιότητας, καθώς και στη ρύθμιση τομέων όπως η σύγκρουση συμφερόντων, η άσκηση πίεσης από ομάδες συμφερόντων και η μεταπήδηση από τον δημόσιο στον ιδιωτικό τομέα. Η πείρα, μεταξύ άλλων από τις εκθέσεις για το κράτος δικαίου, δείχνει ότι, τόσο σε εθνικό όσο και σε ενωσιακό επίπεδο, η ισχυρή αντίδραση στη διαφθορά βασίζεται σε συστήματα για την πρόληψη και την αντιμετώπιση των συγκρούσεων συμφερόντων· στη δημιουργία μητρώων διαφάνειας και ομάδων συμφερόντων· και στη δημιουργία βιώσιμων μηχανισμών για τη γνωστοποίηση και τον έλεγχο των περιουσιακών στοιχείων και των συμφερόντων των δημόσιων λειτουργών. Η διαφάνεια δεν είναι μόνο καθοριστική για την πολιτική λογοδοσία, είναι επίσης απαραίτητη για την οικοδόμηση ακεραιότητας. Ένα σύστημα που βασίζεται στη διαφάνεια κατά τη λήψη αποφάσεων και την εφαρμογή είναι ζωτικής σημασίας για την εξάλειψη των ευκαιριών διαφθοράς. Οι ψηφιακές συναλλαγές και η δημοσίευση χρηματοοικονομικών και άλλων δεδομένων από δημόσιους φορείς επίσης δυσχεραίνουν τις διεφθαρμένες συναλλαγές. Τα ισχυρά και σαφή πλαίσια δεοντολογίας, στο πλαίσιο των οποίων οι δομές και οι θεσμοί απαιτείται να λειτουργούν σωστά, αποτελούν ισχυρά εργαλεία. Υπάρχει επίσης μια σημαντική διεθνής διάσταση: στο πλαίσιο της επικείμενης πρωτοβουλίας για την προάσπιση της δημοκρατίας, η Επιτροπή θα υποβάλει νομοθεσία σχετικά με τη διαφάνεια της εκπροσώπησης ξένων συμφερόντων, ώστε να περιοριστεί ο κίνδυνος συγκεκαλυμμένων παρεμβάσεων στις δημοκρατικές διαδικασίες σε επίπεδο ΕΕ και κρατών μελών. Τις τελευταίες δεκαετίες έχουν αναπτυχθεί σημαντικά πρότυπα ακεραιότητας και καταπολέμησης της διαφθοράς σε αυτούς τους τομείς. Η λειτουργία βασικών θεσμών και η ανάπτυξη ισχυρών πλαισίων για την καταπολέμηση της διαφθοράς και την ακεραιότητα ωφελήθηκαν σε μεγάλο βαθμό από το έργο οργανισμών όπως η Ομάδα Κρατών κατά της Διαφθοράς (GRECO), η Επιτροπή της Βενετίας του Συμβουλίου της Ευρώπης, ο ΟΟΣΑ και το Γραφείο των Ηνωμένων Εθνών για τον Έλεγχο των Ναρκωτικών και την Πρόληψη του Εγκλήματος (UNODC). Ωστόσο, με βάση αυτά τα πρότυπα, οι πολιτικές ακεραιότητας και οι πολιτικές μεταρρυθμίσεις πρέπει να προσαρμοστούν στο πλαίσιο προκειμένου να είναι επιτυχείς. Οι συστάσεις που περιλαμβάνονται στην έκθεση για το κράτος δικαίου επιδιώκουν να στηρίξουν τα κράτη μέλη στην εφαρμογή των εν λόγω μεταρρυθμίσεων και να ενισχύσουν τους κανόνες ακεραιότητας, να αποτρέψουν τις συγκρούσεις συμφερόντων, να ενισχύσουν τη διαφάνεια των δραστηριοτήτων άσκησης πίεσης ή επιρροής από ομάδες συμφερόντων, να ρυθμίσουν και να επιβάλουν κανόνες στη μεταπήδηση από τον δημόσιο στον ιδιωτικό τομέα και να θεσπίσουν αποτελεσματικά συστήματα δήλωσης περιουσιακής κατάστασης και συμφερόντων. Προληπτικές πολιτικές για την αντιμετώπιση των κινδύνων διαφθοράς Όπως ισχύει για όλα τα εγκλήματα, για να υπάρχει διαφθορά πρέπει να υπάρχουν κατάλληλες ευκαιρίες. Ο σχεδιασμός πολιτικής της ΕΕ επιδιώκει να περιορίσει τις δυνατότητες διαφθοράς, εντοπίζοντας τους κινδύνους και δημιουργώντας τα απαραίτητα εργαλεία για την αντιμετώπισή τους. Ένα από τα πρώτα καθήκοντα του νέου δικτύου της ΕΕ για την καταπολέμηση της διαφθοράς θα είναι η χαρτογράφηση συνήθων τομέων υψηλού κινδύνου έως το 2024. Η Επιτροπή θα ηγηθεί των εργασιών αυτών σε στενή διαβούλευση με τα κράτη μέλη. Οι εργασίες θα αποτελέσουν σημαντική συνιστώσα στην ανάπτυξη μελλοντικών πρωτοβουλιών της ΕΕ για την καταπολέμηση της διαφθοράς. Θα βασιστούν σε εργασίες που έχουν ήδη αναληφθεί σε τομείς πρόδηλου κινδύνου. Ιδιαίτερη έμφαση έχει δοθεί στις δημόσιες συμβάσεις —οι οποίες αντιπροσωπεύουν το 14 % του ΑΕΠ των κρατών μελών της ΕΕ. Στο πλαίσιο σημαντικής μεταρρύθμισης που πραγματοποιήθηκε το 2014 ενισχύθηκαν οι διασφαλίσεις για τις συγκρούσεις συμφερόντων, με τον υποχρεωτικό αποκλεισμό προσφερόντων λόγω προηγούμενης εμπλοκής σε διαφθορά. Από το 2018 είναι υποχρεωτικές στην ΕΕ οι πλήρως ηλεκτρονικές διαδικασίες σύναψης δημόσιων συμβάσεων, ενώ συνεχίζονται οι εργασίες για την οικοδόμηση μιας νοοτροπίας διαφάνειας, με τη δημοσίευση όλων των δημόσιων συμβάσεων και με την επιβολή στα κράτη μέλη της υποχρέωσης να αναφέρουν περιπτώσεις διαφθοράς που συνδέονται με τις δημόσιες συμβάσεις της ΕΕ. Ο ανοικτός ανταγωνισμός σε ένα διαφανές περιβάλλον που εποπτεύεται από εκπαιδευμένους επαγγελματίες είναι καίριας σημασίας για την εξάλειψη των ευκαιριών διαφθοράς. Η διαφθορά ευδοκιμεί όταν δεν μπορεί να εντοπιστεί ή να αποδειχθεί. Οι πρακτικές διαφθοράς συνδέονται συχνά με τη φορολογική απάτη, τη φοροδιαφυγή και τη φοροαποφυγή. Οι κανόνες διαφάνειας στη φορολογική νομοθεσία συμβάλλουν στον εντοπισμό τέτοιων πρακτικών. Οι επικαιροποιήσεις των κανόνων για τη διοικητική συνεργασία στον τομέα της άμεσης φορολογίας και του φόρου προστιθέμενης αξίας αποσκοπούν στην ενίσχυση της ανταλλαγής πληροφοριών μεταξύ των κρατών μελών, η οποία συμβάλλει στον εντοπισμό της διαφθοράς πριν από την κίνηση επίσημων ποινικών ερευνών. Ένα ιδιαίτερο πρόβλημα κατά τον εντοπισμό της διαφθοράς είναι η χρήση εικονικών εταιρειών και άλλων αδιαφανών και πολύπλοκων εταιρικών οχημάτων για την απόκρυψη συναλλαγών και της ταυτότητας των πραγματικών δικαιούχων. Η οδηγία της ΕΕ για την καταπολέμηση της νομιμοποίησης εσόδων από παράνομες δραστηριότητες αναθεωρείται και ενισχύεται τακτικά με σκοπό τη θέσπιση υποχρεωτικών μητρώων πραγματικών δικαιούχων εταιρικών και άλλων νομικών οντοτήτων. Τα μητρώα αυτά συμβάλλουν στην αποκάλυψη συγκρούσεων συμφερόντων, στην αποκάλυψη περιπτώσεων διαφθοράς σε υψηλό επίπεδο και στη στήριξη ερευνών για παράνομες ροές χρήματος. Η οδηγία έχει επίσης σημαντική προληπτική αξία, καθώς απαιτεί από τις υπόχρεες οντότητες του ιδιωτικού τομέα να επιδεικνύουν μεγαλύτερη δέουσα επιμέλεια ως προς τους πελάτες σε περιπτώσεις όπου εντοπίζονται υψηλότεροι κίνδυνοι, για παράδειγμα σε σχέση με πολιτικώς εκτεθειμένα πρόσωπα. Η πρόταση του Ιουλίου 2021 για δέσμη μέτρων για την καταπολέμηση της νομιμοποίησης εσόδων από παράνομες δραστηριότητες ενισχύει περαιτέρω το πλαίσιο της ΕΕ για την προάσπιση της ακεραιότητας του χρηματοπιστωτικού της συστήματος και της εσωτερικής αγοράς. Οι πρωτοβουλίες για την καταπολέμηση συγκεκριμένων κινδύνων του οργανωμένου εγκλήματος συμβάλλουν επίσης στον περιορισμό των ευκαιριών διαφθοράς. Ένα παράδειγμα είναι η παράνομη διακίνηση πολιτιστικών αγαθών, για την οποία το σχέδιο δράσης της ΕΕ για την καταπολέμηση της παράνομης διακίνησης πολιτιστικών αγαθών του Δεκεμβρίου 2022 παρέχει ένα ολοκληρωμένο πλαίσιο ώστε η ΕΕ και τα κράτη μέλη να προωθήσουν την πρόληψη, τον εντοπισμό και την αντιμετώπιση, από την ποινική δικαιοσύνη, της παράνομης διακίνησης πολιτιστικών αγαθών. Η πρόληψη της διαφθοράς ήδη από τον σχεδιασμό προϋποθέτει ανεξαρτησία και αμεροληψία των εθνικών φορέων που συστήνονται βάσει του δικαίου της ΕΕ, είτε πρόκειται για εθνικές αρχές ανταγωνισμού, είτε για όργανα ελέγχου των δημόσιων συμβάσεων, είτε για ρυθμιστικές αρχές. Στο πλαίσιο αυτό, το ενωσιακό και το εθνικό επίπεδο συνενώνονται σε μια ενιαία νοοτροπία πρόληψης και ακεραιότητας. Για παράδειγμα, η νομοθεσία περί ανταγωνισμού ορίζει ελάχιστες εγγυήσεις ανεξαρτησίας για τις εθνικές αρχές που επιβάλλουν τους κανόνες ανταγωνισμού της ΕΕ. Στις εν λόγω εγγυήσεις περιλαμβάνονται κανόνες σχετικά με τη σύγκρουση συμφερόντων και την προστασία από την απόλυση. Η νομοθεσία για την εσωτερική αγορά, η οποία θεσπίζει κανόνες για τις εθνικές ρυθμιστικές αρχές και τις αρχές ασφάλειας σε τομείς όπως οι ηλεκτρονικές επικοινωνίες, τα μέσα ενημέρωσης, η ηλεκτρική ενέργεια, το φυσικό αέριο, τα τρόφιμα και οι ζωοτροφές, ο ενιαίος ευρωπαϊκός σιδηροδρομικός χώρος και η ασφάλεια των σιδηροδρόμων, απαιτεί από τα κράτη μέλη να εγγυώνται ότι οι σχετικοί φορείς είναι λειτουργικά ανεξάρτητοι και ασκούν τις εξουσίες τους με αμερόληπτο και διαφανή τρόπο. Ο εντοπισμός και η χαρτογράφηση τομέων κινδύνου είναι καίριας σημασίας για την αποτελεσματική δράση κατά της διαφθοράς. Οι δραστηριότητες διαφθοράς εξελίσσονται συνεχώς και προσαρμόζονται σε νέες ευκαιρίες, ενώ τα μοτίβα διαφέρουν μεταξύ των κρατών μελών. Κανένας τομέας ή κλάδος δραστηριότητας δεν είναι ασφαλής από τους κινδύνους διαφθοράς, αλλά οι συνήθεις τομείς υψηλού κινδύνου χρήζουν ιδιαίτερης προσοχής —συνήθως εκείνοι που αφορούν τη διαχείριση σημαντικών δημόσιων πόρων ή την πρόσβαση σε άδειες ή σε κρίσιμες υπηρεσίες. Ως εκ τούτου, τομείς όπως η υγειονομική περίθαλψη, οι κατασκευές ή ο πολεοδομικός σχεδιασμός είναι ευάλωτοι και η αιφνίδια αύξηση των δημόσιων επενδύσεων μπορεί να δημιουργήσει νέους κινδύνους που σχετίζονται με τη διαφθορά. Περιοχές με κίνδυνο υψηλής εγκληματικότητας, όπως οι λιμένες, οι οποίοι αποτελούν σημεία πίεσης για ομάδες οργανωμένου εγκλήματος που διακινούν ναρκωτικά, χρήζουν επίσης συνεχούς παρακολούθησης. Παραδείγματα του τρόπου αντιμετώπισης αναδυόμενων τομέων δράσης είναι τα προγράμματα χορήγησης άδειας διαμονής και ιθαγένειας σε επενδυτές (συστήματα "χρυσών θεωρήσεων" και "χρυσών διαβατηρίων"), για τα οποία η Επιτροπή έχει προειδοποιήσει ότι μπορούν να χρησιμοποιηθούν για την απόκρυψη οικονομικών εγκλημάτων, συμπεριλαμβανομένης της δωροδοκίας και της διαφθοράς. Η Επιτροπή θεωρεί ότι τα προγράμματα χορήγησης ιθαγένειας σε επενδυτές, στο πλαίσιο των οποίων η ιθαγένεια ενός κράτους μέλους και, ως εκ τούτου, η ιθαγένεια της Ένωσης, χορηγείται συστηματικά ως αντάλλαγμα για προκαθορισμένες πληρωμές ή επενδύσεις, και χωρίς πραγματικό δεσμό με το κράτος μέλος χορήγησης, παραβιάζουν το δίκαιο της ΕΕ και έχει λάβει μέτρα κατά κρατών μελών που διατηρούν τέτοια προγράμματα. Ο αθλητισμός αποτελεί ένα ακόμη παράδειγμα τομέα που χαρακτηρίστηκε σχετικά πρόσφατα ως υψηλού κινδύνου, όπου ομάδες οργανωμένου εγκλήματος επιδιώκουν κέρδος μέσω προσυνεννοημένων αγώνων μέσω διαφθοράς και εκβίασης. Εντοπισμός διαφθοράς Παρότι οι πλέον κατάλληλοι για τον εντοπισμό ενδείξεων διεφθαρμένων δραστηριοτήτων είναι οι εσωτερικοί και εξωτερικοί μηχανισμοί ελέγχου και οι αρχές του δημόσιου τομέα —καθώς και οι δραστήριοι και επινοητικοί φορείς επιβολής του νόμου—, η κοινωνία στο σύνολό της διαδραματίζει καίριο ρόλο στην αποκάλυψη της διαφθοράς. Πολλές σημαντικές πρόσφατες περιπτώσεις αποκαλύφθηκαν χάρη σε άτομα που μιλούν όταν συναντούν παρατυπίες στο πλαίσιο της εργασίας τους. Ο βασικός ρόλος των πληροφοριοδοτών δημοσίου συμφέροντος στην υπεράσπιση του δημόσιου συμφέροντος αναγνωρίζεται στην οδηγία του 2019 για την προστασία των πληροφοριοδοτών δημοσίου συμφέροντος. Η εν λόγω οδηγία συμβάλλει στην καταπολέμηση της διαφθοράς σε πολλούς βασικούς τομείς πολιτικής της ΕΕ, όπως οι δημόσιες συμβάσεις, οι χρηματοπιστωτικές υπηρεσίες, η προστασία των οικονομικών συμφερόντων της ΕΕ, η προστασία του περιβάλλοντος, η ασφάλεια των μεταφορών, η δημόσια υγεία και η πυρηνική ασφάλεια. Θεσπίζει αποτελεσματικά πρότυπα προστασίας από αντίποινα για τους πληροφοριοδότες δημοσίου συμφέροντος που αποκαλύπτουν παράνομες δραστηριότητες. Απαιτεί από τα κράτη μέλη να δημιουργήσουν σαφείς εσωτερικούς και εξωτερικούς διαύλους αναφοράς που να μπορούν να διασφαλίσουν την εμπιστευτικότητα για τους πληροφοριοδότες δημοσίου συμφέροντος τόσο στον δημόσιο όσο και στον ιδιωτικό τομέα, καθώς και να καθορίσουν διαδικασίες ενημέρωσης και παρακολούθησης. Η αποτελεσματική εφαρμογή της οδηγίας για την προστασία των πληροφοριοδοτών δημοσίου συμφέροντος αποτελεί βασικό βήμα για την οικοδόμηση ισχυρής επιβολής των κανόνων για την καταπολέμηση της διαφθοράς. Η προτεινόμενη οδηγία θα προχωρήσει ένα βήμα παραπέρα επεκτείνοντας την προστασία στα άτομα που καταγγέλλουν αδικήματα διαφθοράς. Αυτό θα ενθαρρύνει τα άτομα να καταγγέλλουν αδικήματα διαφθοράς χωρίς να φοβούνται τα αντίποινα και θα βελτιώσει την αποτελεσματικότητα των ερευνών για την καταπολέμηση της διαφθοράς. Οι δημοσιογράφοι διαδραματίζουν ιδιαίτερα σημαντικό ρόλο στην αποκάλυψη της διαφθοράς. Ωστόσο, πολλοί δημοσιογράφοι και οργανισμοί μέσων ενημέρωσης βρίσκονται αντιμέτωποι με παρενόχληση και άλλες απειλές όταν μιλούν για ζητήματα δημόσιου συμφέροντος και αποκαλύπτουν τη διαφθορά. Η Επιτροπή πρότεινε πρόσφατα μέτρα για τη βελτίωση της ασφάλειάς τους και την καλύτερη προστασία τους από καταχρηστικές πρακτικές προσφυγής στη δικαιοσύνη. Η πρόταση του 2022 για μια ευρωπαϊκή πράξη για την ελευθερία των μέσων ενημέρωσης περιλαμβάνει σημαντικές διατάξεις για την ενίσχυση της ανεξαρτησίας των μέσων ενημέρωσης. Οι διασφαλίσεις έναντι πολιτικών παρεμβάσεων στις συντακτικές αποφάσεις μέσω απαιτήσεων ανεξαρτησίας, επαρκούς σταθερής χρηματοδότησης των δημόσιων μέσων ενημέρωσης και κανόνων σχετικά με τη διαφάνεια της ιδιοκτησίας των μέσων ενημέρωσης και την κατανομή της κρατικής διαφήμισης θα επιτρέψουν στα μέσα ενημέρωσης να επιτελούν καλύτερα τον σημαντικό κοινωνικό ρόλο τους, μεταξύ άλλων όσον αφορά τη διατήρηση της εποπτείας και την αποκάλυψη της διαφθοράς. Η πρόταση καθορίζει επίσης μέτρα για την προστασία της ανεξαρτησίας των συντακτών και για τη γνωστοποίηση συγκρούσεων συμφερόντων. Ο ιδιωτικός τομέας αποτελεί επίσης σημαντικό εταίρο στην καταπολέμηση της διαφθοράς. Στον χρηματοπιστωτικό τομέα, οι ιδιωτικές οντότητες έχουν υποχρεώσεις δέουσας επιμέλειας που συμβάλλουν στην προστασία του χρηματοπιστωτικού συστήματος της ΕΕ. Χρειάζονται στήριξη στις προσπάθειές τους για τον εντοπισμό και την αναφορά περιπτώσεων νομιμοποίησης εσόδων από δραστηριότητες διαφθοράς, ενώ το πλαίσιο της ΕΕ για την καταπολέμηση της νομιμοποίησης εσόδων από παράνομες δραστηριότητες επιδιώκει να ενισχύσει την κατανόηση των κινδύνων από τις οντότητες του ιδιωτικού τομέα, καθώς και τις ικανότητές τους όσον αφορά τον εντοπισμό και την αναφορά. Τα ανωτέρω υποστηρίζονται με πληροφορίες από τις μονάδες χρηματοοικονομικών πληροφοριών και τις αρχές επιβολής του νόμου σχετικά με τυπολογίες, τάσεις και δείκτες κινδύνου όσον αφορά τη διαφθορά. Για την προώθηση μιας νοοτροπίας ακεραιότητας, η οδηγία του 2022 για την υποβολή εκθέσεων βιωσιμότητας από τις εταιρείες θεσπίζει για τις οντότητες του ιδιωτικού τομέα που εμπίπτουν στο πεδίο εφαρμογής της, την υποχρέωση να περιλαμβάνουν στις εκθέσεις διαχείρισής τους πληροφορίες σχετικά με την επιχειρηματική δεοντολογία και την εταιρική νοοτροπία, συμπεριλαμβανομένης της καταπολέμησης της διαφθοράς. Πάταξη της διαφθοράς Η διερεύνηση, η δίωξη και η επιβολή κυρώσεων σε περιπτώσεις διαφθοράς αποτελούν σε μεγάλο βαθμό αρμοδιότητα των αρχών επιβολής του νόμου στα κράτη μέλη. Η παρακολούθηση στο πλαίσιο των εκθέσεων για το κράτος δικαίου αποκαλύπτει προκλήσεις όσον αφορά τη διερεύνηση, τη δίωξη και την εκδίκαση υποθέσεων διαφθοράς, ενώ η προτεινόμενη οδηγία για την καταπολέμηση της διαφθοράς μέσω του ποινικού δικαίου αντιμετωπίζει συγκεκριμένες αδυναμίες. Η καταπολέμηση της διαφθοράς απαιτεί ανεξάρτητα και αποτελεσματικά συστήματα απονομής δικαιοσύνης, εξοπλισμένα με επαρκή οικονομικά μέσα, επαρκείς ανθρώπινους πόρους και την ευκαιρία για πλήρη χρήση των ψηφιακών εργαλείων, για την αποτελεσματική εφαρμογή και επιβολή της νομοθεσίας για την καταπολέμηση της διαφθοράς, με βάση αμερόληπτες έρευνες και διώξεις. Η επιβολή αποτελεσματικών, αναλογικών και αποτρεπτικών κυρώσεων για διαφθορά και η δέουσα ανάκτηση και δήμευση των προϊόντων αυτών των εγκλημάτων στηρίζουν την αξιοπιστία της δικαιοσύνης και της επιβολής του νόμου και λειτουργούν αποτρεπτικά. Η ενίσχυση της συνεργασίας μεταξύ ενωσιακού και εθνικού επιπέδου μπορεί να δώσει ισχυρότερη απάντηση στη διαφθορά. Οι εναρμονισμένοι κανόνες για τα αδικήματα και τις κυρώσεις, οι κανόνες για τη δικαστική συνεργασία σε ποινικές υποθέσεις με βάση την αρχή της αμοιβαίας αναγνώρισης και το έργο εξειδικευμένων οργανισμών και φορέων, όπως η Eurojust, η Ευρωπόλ, η Ευρωπαϊκή Υπηρεσία Καταπολέμησης της Απάτης (OLAF) και η Ευρωπαϊκή Εισαγγελία (EPPO), συμβάλλουν στον εντοπισμό, τη διερεύνηση και τη δίωξη της διαφθοράς. Η Επιτροπή έχει λάβει σημαντικά μέτρα για να εξοπλίσει τα κράτη μέλη με καλύτερα εργαλεία για την αφαίρεση από τους εγκληματίες πλούτου που έχει αποκτηθεί παράνομα, συμπεριλαμβανομένων των περιουσιακών στοιχείων που αποκτώνται από εγκλήματα διαφθοράς. Η αμοιβαία αναγνώριση των αποφάσεων δέσμευσης καθιστά ταχύτερη και απλούστερη τη δέσμευση και δήμευση περιουσιακών στοιχείων εγκληματικής προέλευσης σε ολόκληρη την ΕΕ. Πιο πρόσφατα, τον Μάιο του 2022, η Επιτροπή πρότεινε οδηγία σχετικά με την ανάκτηση και τη δήμευση περιουσιακών στοιχείων, προκειμένου να διασφαλιστεί ότι τα κέρδη που προέρχονται από εγκληματικές δραστηριότητες, συμπεριλαμβανομένης της διαφθοράς, μπορούν να ανιχνεύονται και να εντοπίζονται αποτελεσματικά, καθώς και να αποτελούν αντικείμενο αποτελεσματικής δέσμευσης, διαχείρισης και δήμευσης. Άλλη νομοθεσία της ΕΕ για τη στήριξη της επιβολής του νόμου κατά της διαφθοράς είναι η δέσμη για τα ηλεκτρονικά αποδεικτικά στοιχεία, η οποία εγκρίθηκε πρόσφατα και αντικατοπτρίζει την αυξημένη χρήση διαύλων ηλεκτρονικής επικοινωνίας από εγκληματίες και δομές οργανωμένου εγκλήματος. Με την εν λόγω δέσμη οι εθνικές αρχές θα μπορούν να ζητούν ηλεκτρονικά αποδεικτικά στοιχεία για ποινικές υποθέσεις απευθείας από παρόχους υπηρεσιών σε άλλα κράτη μέλη. Η διαφθορά συγκαταλέγεται μεταξύ των αδικημάτων για τα οποία θα είναι δυνατή η χρήση της ευρωπαϊκής εντολής υποβολής και της ευρωπαϊκής εντολής διατήρησης ηλεκτρονικών αποδεικτικών στοιχείων. Το ευρωπαϊκό ένταλμα σύλληψης επιτρέπει ήδη την ταχεία διασυνοριακή διαδικασία παράδοσης μεταξύ των δικαστικών αρχών των κρατών μελών για την άσκηση ποινικής δίωξης ή την εκτέλεση στερητικής της ελευθερίας ποινής, μεταξύ άλλων σε υποθέσεις διαφθοράς. Το έργο των αρχών επιβολής του νόμου, ιδίως των υπηρεσιών ανάκτησης περιουσιακών στοιχείων και των αρχών καταπολέμησης της διαφθοράς, διευκολύνεται επίσης από τη δυνατότητα πρόσβασης σε χρηματοοικονομικές πληροφορίες και πληροφορίες τραπεζικών λογαριασμών, καθώς και τη δυνατότητα χρήσης τους. Το έργο της ΕΕ για την καταπολέμηση της απάτης στηρίζει τις προσπάθειες καταπολέμησης της διαφθοράς Η ΕΕ και τα κράτη μέλη της μοιράζονται την ευθύνη για την προστασία των οικονομικών συμφερόντων της ΕΕ. Πολύ συχνά, η δράση για την καταπολέμηση της απάτης —στο πλαίσιο της οποίας επιδιώκεται η αποκόμιση παράνομων κερδών από τον προϋπολογισμό της ΕΕ— συμβάλλει επίσης στη δράση κατά της διαφθοράς —στο πλαίσιο της οποίας γίνεται κατάχρηση δημόσιας εξουσίας για τον ίδιο σκοπό. Ο δημοσιονομικός κανονισμός της ΕΕ περιλαμβάνει γενικές διατάξεις για την πρόληψη και τον εντοπισμό της απάτης, οι οποίες θεσπίζουν κανόνες για τις δημόσιες συμβάσεις και τη χορήγηση χρηματοδότησης, ώστε να ελαχιστοποιούνται οι κίνδυνοι διαφθοράς που επηρεάζουν τα κονδύλια της ΕΕ. Περιλαμβάνονται κανόνες για την αποφυγή της σύγκρουσης συμφερόντων. Η τρέχουσα στρατηγική της Επιτροπής για την καταπολέμηση της απάτης παρέχει πλαίσιο για τη συντονισμένη εφαρμογή των κανόνων για την προστασία του προϋπολογισμού της ΕΕ από απάτη, διαφθορά και άλλες εκ προθέσεως παρατυπίες. Για την εκτέλεση του προϋπολογισμού της ΕΕ υπάρχουν διάφορα εργαλεία ώστε να διασφαλίζεται η διενέργεια αυστηρών ελέγχων, τα οποία προσαρμόζονται ανάλογα με το αν τα χρηματοδοτικά προγράμματα υλοποιούνται στο πλαίσιο άμεσης διαχείρισης από την Επιτροπή, έμμεσης διαχείρισης ή επιμερισμένης διαχείρισης με τα κράτη μέλη. Εργαλεία όπως το σύστημα έγκαιρου εντοπισμού και αποκλεισμού (EDES) συμβάλλουν στον εντοπισμό δόλιων ή αναξιόπιστων οικονομικών φορέων και τους αποκλείουν από τη λήψη κονδυλίων της ΕΕ. Μια πρόσφατη πρόταση για την αναθεώρηση του δημοσιονομικού κανονισμού θα βελτιώσει επίσης την ποιότητα των δεδομένων σχετικά με τους αποδέκτες χρηματοδότησης της ΕΕ (συμπεριλαμβανομένων των πραγματικών δικαιούχων τους), μεταξύ άλλων μέσω της υποχρεωτικής χρήσης ενός ενιαίου ολοκληρωμένου συστήματος ΤΠ για την εξόρυξη δεδομένων και τη βαθμολόγηση κινδύνου που παρέχει η Επιτροπή. Η πρόταση θα επεκτείνει επίσης το EDES σε νέους τομείς δαπανών. Οι αυστηρές εκ των προτέρων αξιολογήσεις συμβάλλουν στο να διασφαλιστεί ότι οι φορείς που εκτελούν κονδύλια της ΕΕ διαθέτουν αποτελεσματικά συστήματα εσωτερικού ελέγχου. Διασφαλίσεις για την καταπολέμηση της απάτης και της διαφθοράς καθιερώνονται επίσης μέσω συστημάτων ελέγχου για τα κονδύλια της ΕΕ σε εθνικό επίπεδο, καθώς και μέσω της υποχρέωσης των κρατών μελών να προλαμβάνουν, να εντοπίζουν, να διορθώνουν και να αναφέρουν παρατυπίες, οι οποίες μπορεί να συνδέονται με διαφθορά. Οι ελεγκτικοί φορείς καλούνται επίσης να διαδραματίσουν σημαντικό ρόλο στη διασφάλιση της ύπαρξης αποτελεσματικών συστημάτων για τον εντοπισμό και την πρόληψη πρακτικών διαφθοράς και, ως εκ τούτου, για την ελαχιστοποίηση των περιθωρίων διαφθοράς. Το Ευρωπαϊκό Ελεγκτικό Συνέδριο και η Υπηρεσία Εσωτερικού Λογιστικού Ελέγχου της Επιτροπής συμπληρώνουν τους ελέγχους των κρατών μελών και τους ειδικούς ανά πρόγραμμα ελέγχους. Εκτός από την πρόληψη της διαφθοράς στα κονδύλια της ΕΕ, η ΕΕ έχει επίσης αναπτύξει ισχυρή θεσμική αρχιτεκτονική για να συμβάλει στον εντοπισμό και τη δίωξη τυχόν διαφθοράς που συνδέεται με τον προϋπολογισμό της ΕΕ. Στην εν λόγω αρχιτεκτονική περιλαμβάνονται η OLAF, η Ευρωπαϊκή Εισαγγελία, ο συντονιστικός ρόλος της Eurojust και η αναλυτική ικανότητα της Ευρωπόλ, σε στενή συνεργασία με τις εθνικές αρχές. Η Ευρωπαϊκή Εισαγγελία λειτουργεί από τον Ιούνιο του 2021 και είναι αρμόδια για τη διερεύνηση, τη δίωξη και την παραπομπή ενώπιον της δικαιοσύνης των δραστών αξιόποινων πράξεων και των συνεργών σε αξιόποινες πράξεις που θίγουν τα οικονομικά συμφέροντα της ΕΕ, συμπεριλαμβανομένης της διαφθοράς που μπορεί να βλάψει τον προϋπολογισμό της ΕΕ. Στο πλαίσιο αυτό, διενεργεί έρευνες και ασκεί εισαγγελικά καθήκοντα στα αρμόδια δικαστήρια των συμμετεχόντων κρατών μελών. Η ορθή λειτουργία των ανακριτικών και εισαγγελικών αρχών για την καταπολέμηση της διαφθοράς είναι καίριας σημασίας για τη διασφάλιση της τήρησης του κράτους δικαίου. Το γενικό καθεστώς αιρεσιμότητας προστατεύει τον προϋπολογισμό της ΕΕ από παραβιάσεις των αρχών του κράτους δικαίου που επηρεάζουν ή απειλούν σοβαρά να επηρεάσουν τον προϋπολογισμό. Περιλαμβάνονται συστημικές παραλείψεις των κρατών μελών να αντιμετωπίσουν τη διαφθορά. Δυνάμει του εν λόγω κανονισμού για την αιρεσιμότητα, το Συμβούλιο μπορεί, κατόπιν πρότασης της Επιτροπής, να αναστείλει δεσμεύσεις ή πληρωμές ή να λάβει άλλα μέτρα, εάν παραβιάσεις των αρχών του κράτους δικαίου στο εκάστοτε κράτος μέλος επηρεάζουν ή απειλούν σοβαρά να επηρεάσουν τη χρηστή δημοσιονομική διαχείριση του προϋπολογισμού της ΕΕ ή την προστασία των οικονομικών συμφερόντων της ΕΕ κατά τρόπο επαρκώς άμεσο. 4. ΣΤΗΡΙΞΗ ΤΗΣ ΚΑΤΑΠΟΛΕΜΗΣΗΣ ΤΗΣ ΔΙΑΦΘΟΡΑΣ ΣΤΑ ΚΡΑΤΗ ΜΕΛΗ Η διαφθορά λαμβάνει πολλές μορφές και τα μοτίβα διαφθοράς διαφέρουν μεταξύ των κρατών μελών, σε εθνικό και τοπικό επίπεδο, καθώς και μεταξύ των διαφόρων τομέων. Και παρότι ορισμένοι κοινοί κανόνες, πρότυπα και ορθές πρακτικές είναι απαραίτητα για την καταπολέμηση της διαφθοράς, οι αποτελεσματικές απαντήσεις σε επίπεδο πολιτικής πρέπει να προσαρμόζονται σε συγκεκριμένες προκλήσεις, κινδύνους και ανάγκες. Ως εκ τούτου, η ΕΕ αναλαμβάνει ειδικά προσαρμοσμένες πρωτοβουλίες για να στηρίξει κάθε κράτος μέλος στην καταπολέμηση της διαφθοράς σε εθνικό επίπεδο. Στήριξη της ΕΕ για εθνικές μεταρρυθμίσεις για την καταπολέμηση της διαφθοράς Η ΕΕ συμβάλλει και η ίδια στην ανάπτυξη και την ανταλλαγή βέλτιστων πρακτικών μέσω του ετήσιου κύκλου εκθέσεων για το κράτος δικαίου. Από το 2020 η Επιτροπή παρακολουθεί τις εξελίξεις στην καταπολέμηση της διαφθοράς σε εθνικό επίπεδο ως μία από τις κεντρικές πτυχές του κράτους δικαίου. Από το 2022 οι εκθέσεις περιλαμβάνουν επίσης συστάσεις για κάθε χώρα, με στόχο τη στήριξη των κρατών μελών στις προσπάθειές τους να προωθήσουν υπό εξέλιξη ή προγραμματισμένες μεταρρυθμίσεις, την ενθάρρυνση θετικών εξελίξεων και τη συμβολή στον εντοπισμό περιπτώσεων στις οποίες ενδέχεται να απαιτούνται βελτιώσεις ή παρακολούθηση πρόσφατων αλλαγών ή μεταρρυθμίσεων. Οι αξιολογήσεις ανά χώρα στις ετήσιες εκθέσεις για το κράτος δικαίου καταδεικνύουν τον τρόπο με τον οποίο κάθε κράτος μέλος εργάζεται για την πρόληψη της διαφθοράς, με προσαρμογή της νομοθεσίας ώστε να συμβαδίζει με τις νέες τάσεις και με αξιοποίηση των αντληθέντων διδαγμάτων· τον τρόπο με τον οποίο κάθε κράτος μέλος αναπτύσσει νοοτροπία για την καταπολέμηση της διαφθοράς· και τις προσπάθειες για τη βελτίωση της επιβολής της νομοθεσίας. Μέσω των συστάσεων και της συνέχειας που δίδεται σε κάθε έκθεση, η Επιτροπή συνεργάζεται σε τεχνικό και πολιτικό επίπεδο με τα κράτη μέλη για να προσφέρει εμπειρογνωσία και να τα βοηθήσει να ξεπεράσουν τις προκλήσεις που εντοπίστηκαν και να προωθήσουν τις αναγκαίες μεταρρυθμίσεις. Η διαδικασία προσφέρει επίσης πολύτιμες κοινές πληροφορίες, επισημαίνοντας συγκεκριμένα θέματα που μπορούν να προωθηθούν στο νέο δίκτυο. Η καταπολέμηση της διαφθοράς, σε συνδυασμό με την ανεξαρτησία και την αποτελεσματικότητα του δικαστικού συστήματος και την ποιότητα και τη συμμετοχικότητα της νομοθετικής διαδικασίας, αποτελούν επίσης μέρος του Ευρωπαϊκού Εξαμήνου. Δεδομένης της οικονομικής σημασίας τους και του άμεσου αντικτύπου τους στο επιχειρηματικό περιβάλλον, τις επενδύσεις, την οικονομική ανάπτυξη και την απασχόληση, οι αξιολογήσεις στις εκθέσεις του Ευρωπαϊκού Εξαμήνου περιλαμβάνουν τις προκλήσεις με τις οποίες βρίσκονται αντιμέτωπα ορισμένα κράτη μέλη λόγω διαφθοράς. Συγκεκριμένα παραδείγματα είναι η αποτελεσματικότερη προστασία των πληροφοριοδοτών δημοσίου συμφέροντος, η ενίσχυση του πλαισίου για την καταπολέμηση της διαφθοράς με τη σύσταση νέων ανεξάρτητων φορέων ελέγχου, οι αυστηρότερες διαδικασίες ελέγχου, οι συστηματικοί έλεγχοι των δηλώσεων περιουσιακής κατάστασης, η δημιουργία ανεξάρτητων οδών για τη δίωξη υποθέσεων διαφθοράς, καθώς και οι αυστηρότεροι κανόνες για τη σύγκρουση συμφερόντων και η επιβολή τους. Οι ειδικές ανά χώρα συστάσεις στο πλαίσιο του Εξαμήνου έχουν κατευθύνει συγκεκριμένες μεταρρυθμίσεις και επενδύσεις σε αρκετά κράτη μέλη για τη βελτίωση της ικανότητάς τους καταπολέμησης της διαφθοράς. Αυτά αντικατοπτρίζονται σε συγκεκριμένα ορόσημα στα εθνικά σχέδια ανάκαμψης και ανθεκτικότητας. Συγκεκριμένες μεταρρυθμιστικές δεσμεύσεις που έχουν αναληφθεί σε αυτά τα σχέδια από διάφορα κράτη μέλη θα διασφαλίσουν την πρόληψη, τον εντοπισμό και τη διόρθωση των συγκρούσεων συμφερόντων, της διαφθοράς και της απάτης που σχετίζονται με τη χρήση δημόσιων πόρων. Η Επιτροπή χρησιμοποιεί επίσης τομεακά προγράμματα για τη στήριξη των προσπαθειών καταπολέμησης της διαφθοράς στα κράτη μέλη. Το Μέσο Τεχνικής Υποστήριξης παρέχει εξατομικευμένη τεχνική εμπειρογνωσία ώστε να βοηθήσει τα κράτη μέλη να αναπτύξουν διοικητική ικανότητα και να σχεδιάσουν και να εφαρμόσουν μεταρρυθμίσεις, πολλές από τις οποίες επικεντρώθηκαν στην ενίσχυση της προστασίας τους από τη διαφθορά. Παραδείγματα μεταρρυθμίσεων που υποστηρίζονται από το Μέσο Τεχνικής Υποστήριξης είναι η ενσωμάτωση της διαφάνειας και της λογοδοσίας σε εθνικές δομές, η τεχνική υποστήριξη για τον σχεδιασμό και την εφαρμογή κατευθυντήριων γραμμών περί δεοντολογίας και στρατηγικών για την καταπολέμηση της διαφθοράς και της απάτης, καθώς και η στήριξη για τη μεταφορά στο εθνικό δίκαιο και την εφαρμογή της νομοθεσίας της ΕΕ για την καταπολέμηση της διαφθοράς. Στο πλαίσιο του Ταμείου Εσωτερικής Ασφάλειας, η ΕΕ χρηματοδοτεί επίσης σειρά δράσεων για την καταπολέμηση της διαφθοράς. Στόχος τους είναι κυρίως η ενίσχυση του συντονισμού και της συνεργασίας μεταξύ των αρχών επιβολής του νόμου και μεταξύ άλλων εθνικών αρχών, μεταξύ άλλων με βασικούς φορείς όπως η Ευρωπόλ και αρμόδιοι διεθνείς οργανισμοί. Παραδείγματα αποτελούν η ανάπτυξη ικανοτήτων για τις εθνικές αρχές καταπολέμησης της διαφθοράς, καθώς και η στήριξη έργων που υλοποιούνται από οργανώσεις της κοινωνίας των πολιτών. Το πρόγραμμα της Ένωσης για την καταπολέμηση της απάτης παρέχει στήριξη στα κράτη μέλη για την καταπολέμηση της απάτης, της διαφθοράς και κάθε άλλης παράνομης δραστηριότητας σε βάρος των οικονομικών συμφερόντων της Ένωσης. Συγκεκριμένα, το πρόγραμμα βοηθά τις εθνικές αρχές να ενισχύσουν την ερευνητική τους ικανότητα και περιλαμβάνει ένα τμήμα κατάρτισης. Παράδειγμα: Το έργο "Speak Up Europe" έχει ως στόχο να δώσει στους Ευρωπαίους τη δυνατότητα να μιλούν για παρατυπίες σε δημόσιες και ιδιωτικές οργανώσεις και σε οργανώσεις της κοινωνίας των πολιτών. Ενθαρρύνει ασφαλείς διαύλους για την καταγγελία της διαφθοράς και παρέχει τεχνική, νομική και υποστηρικτική βοήθεια. Η Επιτροπή χρηματοδοτεί επίσης εθνικά έργα. Στην Αυστρία χρηματοδοτήθηκε πρόγραμμα του Ομοσπονδιακού Γραφείου για την Καταπολέμηση της Διαφθοράς, το οποίο στόχευε στη διάδοση της ευαισθητοποίησης τόσο στην κυβέρνηση όσο και στην κοινωνία των πολιτών. Στη Λιθουανία, η Ειδική Υπηρεσία Ερευνών έλαβε στήριξη το 2021 για τη δημιουργία πλατφόρμας ηλεκτρονικής μάθησης με επαγγελματικό εκπαιδευτικό υλικό για την καταπολέμηση της διαφθοράς για δημόσιους υπαλλήλους και για άλλους που ενδιαφέρονταν για τη δημιουργία περιβάλλοντος καταπολέμησης της διαφθοράς. Στήριξη των δικαστικών αρχών και των αρχών επιβολής του νόμου Η συνεργασία μεταξύ των αρχών επιβολής του νόμου μπορεί να συμβάλει σημαντικά στη διερεύνηση και τη δίωξη της διαφθοράς. Η Eurojust προωθεί τη δικαστική συνεργασία μεταξύ των κρατών μελών στο πλαίσιο της καταπολέμησης της διαφθοράς. Το 2021 στήριξε κράτη μέλη σε 326 υποθέσεις διαφθοράς, συγκρότησε 11 κοινές ομάδες έρευνας και πραγματοποίησε 13 συνεδριάσεις συντονισμού για συγκεκριμένες υποθέσεις. Οι πολιτικές για την καταπολέμηση της διαφθοράς επισημαίνονται στη στρατηγική για την ευρωπαϊκή δικαστική κατάρτιση 2021-2024 για την κατάρτιση των επαγγελματιών του τομέα της δικαιοσύνης σχετικά με το δίκαιο της ΕΕ. Το 2023 το Ευρωπαϊκό Δίκτυο Κατάρτισης Δικαστικών διοργάνωσε διάφορα σεμινάρια για την καταπολέμηση της διαφθοράς. Κατά τους 7 πρώτους μήνες δραστηριοτήτων της το 2021, η Ευρωπαϊκή Εισαγγελία διερεύνησε 40 υποθέσεις διαφθοράς που επηρεάζουν τον προϋπολογισμό της ΕΕ. Το 2022 ο αριθμός αυξήθηκε σε 87. Οι διασυνδέσεις μεταξύ διαφθοράς και οργανωμένου εγκλήματος σημαίνουν ότι η Ευρωπόλ στηρίζει ενεργά τα κράτη μέλη στην καταπολέμηση της διαφθοράς, διεξάγοντας στρατηγική ανάλυση και παρέχοντας στήριξη σε ποινικές έρευνες και επιχειρήσεις συλλογής στοιχείων σχετικά με αξιόποινες πράξεις. Η Ευρωπόλ διαθέτει Ευρωπαϊκό Κέντρο Χρηματοοικονομικού και Οικονομικού Εγκλήματος για την παροχή επιχειρησιακής και αναλυτικής υποστήριξης στους εταίρους της Ευρωπόλ και στα κράτη μέλη κατά τη διερεύνηση χρηματοοικονομικών και οικονομικών εγκλημάτων, συμπεριλαμβανομένης της διαφθοράς, καθώς και κατά τη δέσμευση και κατάσχεση περιουσιακών στοιχείων εγκληματικής προέλευσης. Παράδειγμα: Το Ευρωπαϊκό Κέντρο Χρηματοοικονομικού και Οικονομικού Εγκλήματος της Ευρωπόλ παρείχε στήριξη στην ισπανική πολιτοφυλακή (Guardia Civil) και την εθνική αστυνομία (Policía Nacional) για τον εντοπισμό περιπτώσεων διαφθοράς μεταξύ αστυνομικών και τελωνειακών υπαλλήλων που διευκολύνουν τη διακίνηση ναρκωτικών στην ΕΕ. Αυτός ο μηχανισμός διαφθοράς αποσκοπούσε στη διευκόλυνση της μεταφοράς κοκαΐνης και χασίς αξίας εκατοντάδων εκατομμυρίων ευρώ στη Δυτική Ευρώπη. Το Κέντρο υποστήριξε την έρευνα με αξιοποιήσιμες πληροφορίες και παροχή αναλύσεων, καθώς και άμεση επιχειρησιακή υποστήριξη. 5. ΘΕΣΜΙΚΑ ΟΡΓΑΝΑ ΤΗΣ ΕΕ ΚΑΙ ΚΑΤΑΠΟΛΕΜΗΣΗ ΤΗΣ ΔΙΑΦΘΟΡΑΣ Η αξιοπιστία της δράσης της ΕΕ για την καταπολέμηση της διαφθοράς στις πολιτικές της και για τη στήριξη των προσπαθειών των κρατών μελών βασίζεται στην αποτελεσματικότητα και τη φήμη των θεσμικών και λοιπών οργάνων και οργανισμών της. Από τη δεκαετία του 1990 η ΕΕ έχει θεσπίσει ένα σύνολο κανόνων και διαδικασιών που αποσκοπούν στην ελαχιστοποίηση του κινδύνου διαφθοράς από το προσωπικό της και σε πολιτικό επίπεδο. Επιδίωξε να θεσπίσει ένα σύνολο κανόνων δεοντολογίας, ακεραιότητας και διαφάνειας που συμβάλλουν στην πρόληψη της διαφθοράς, καθώς και να συστήσει νέους φορείς για τη διερεύνηση τυχόν υποθέσεων. Ωστόσο, τα πρόσφατα γεγονότα υπενθύμισαν ότι τα θεσμικά όργανα της ΕΕ δεν είναι απρόσβλητα από τη διαφθορά και ότι το πλαίσιο αυτό πρέπει όχι μόνο να εφαρμόζεται με αυστηρότητα και συνέπεια, αλλά και να επικαιροποιείται συνεχώς. Τα θεσμικά όργανα της ΕΕ και τα κράτη μέλη θα πρέπει να τηρούν τα ίδια πρότυπα, με βάση την ίδια δέσμευση για πρόληψη της διαφθοράς, μια νοοτροπία ακεραιότητας και την επιβολή απαιτητικών κανόνων. Στο εσωτερικό των θεσμικών οργάνων της ΕΕ, υπάρχει πολιτική μηδενικής ανοχής έναντι της διαφθοράς. Το θεμέλιο για την πρόληψη της διαφθοράς είναι ένα ισχυρό πλαίσιο δεοντολογίας, ακεραιότητας και διαφάνειας. Ο κανονισμός υπηρεσιακής κατάστασης των υπαλλήλων της ΕΕ θεσπίζει τις ατομικές δεοντολογικές υποχρεώσεις για τα μέλη του προσωπικού της ΕΕ. Περιέχει ειδικούς κανόνες για τομείς όπως οι συγκρούσεις συμφερόντων, οι διευκολύνσεις και τα δώρα, οι τιμητικές διακρίσεις και τα παράσημα, οι εξωτερικές δραστηριότητες και τα δημόσια αξιώματα, οι δραστηριότητες των συζύγων, οι υποχρεώσεις μετά την αποχώρηση από την υπηρεσία, η εμπιστευτικότητα, η καταγγελία πιθανών παράνομων δραστηριοτήτων, η καταγγελία δυσλειτουργιών και οι πειθαρχικές κυρώσεις. Κάθε θεσμικό ή άλλο όργανο και οργανισμός της ΕΕ είναι υπεύθυνο για την εφαρμογή του νομικού πλαισίου στο προσωπικό του και για τη διασφάλιση της συμμόρφωσης. Στο πλαίσιο αυτό περιλαμβάνονται τακτικές επικαιροποιήσεις των εσωτερικών κανόνων, δράσεις για την αύξηση της ευαισθητοποίησης, παροχή συμβουλών στο προσωπικό και επιβολή κυρώσεων για παραβιάσεις των κανόνων. Σύμφωνα με τον κανονισμό υπηρεσιακής κατάστασης, το προσωπικό μπορεί να αντιμετωπίσει πειθαρχικές κυρώσεις για παραβιάσεις κανόνων και τα θεσμικά και λοιπά όργανα και οργανισμοί μπορούν να αποφασίσουν να συστήσουν ειδικές, εξειδικευμένες εσωτερικές υπηρεσίες για θέματα ερευνών και πειθαρχικών υποθέσεων. Οι υποχρεώσεις που απορρέουν από τον κανονισμό υπηρεσιακής κατάστασης ισχύουν επιπλέον εκείνων που απορρέουν από τον δημοσιονομικό κανονισμό της ΕΕ. Προκειμένου να καταστεί δυνατός ο δημόσιος έλεγχος και να δοθεί στους πολίτες και σε άλλες ομάδες συμφερόντων η δυνατότητα να παρακολουθούν τις δραστηριότητες άσκησης πίεσης ή επιρροής σε επίπεδο ΕΕ, το 2021 το Ευρωπαϊκό Κοινοβούλιο, το Συμβούλιο και η Επιτροπή ενέκριναν νέο κοινό πλαίσιο για τη συνεργασία τους στο πλαίσιο του μητρώου διαφάνειας με σκοπό την περαιτέρω προώθηση της δεοντολογικής και διαφανούς εκπροσώπησης συμφερόντων σε επίπεδο ΕΕ. Το εν λόγω πλαίσιο θεσπίζει κώδικα δεοντολογίας με δεοντολογικούς κανόνες και αρχές που πρέπει να τηρούνται από τους εγγεγραμμένους εκπροσώπους συμφερόντων και συμπληρώνεται από εσωτερικά μέτρα διαφάνειας στα θεσμικά όργανα όσον αφορά τις συνεδριάσεις και άλλες αλληλεπιδράσεις με εκπροσώπους ομάδων συμφερόντων. Όσον αφορά τα μέλη των θεσμικών οργάνων της ΕΕ, δηλαδή τα μέλη του Ευρωπαϊκού Κοινοβουλίου, τον Πρόεδρο του Ευρωπαϊκού Συμβουλίου, τα μέλη της Ευρωπαϊκής Επιτροπής, του Δικαστηρίου της ΕΕ, της Ευρωπαϊκής Κεντρικής Τράπεζας και του Ελεγκτικού Συνεδρίου, οι Συνθήκες καθορίζουν τα διάφορα πλαίσια για τις ατομικές δεοντολογικές υποχρεώσεις, καθώς και τις κυρώσεις σε περίπτωση παραβιάσεων, από τα μέλη κάθε θεσμικού οργάνου. Οι κανόνες αυτοί συμπληρώνονται συνήθως από λεπτομερέστερους κανόνες, ιδίως διαδικαστικούς κανόνες ή κώδικες δεοντολογίας, οι οποίοι διαφέρουν μεταξύ των διαφόρων θεσμικών οργάνων. Το δεοντολογικό πλαίσιο επικαιροποιείται συνεχώς για την περαιτέρω αύξηση της διαφάνειας, της ακεραιότητας και της λογοδοσίας στα θεσμικά όργανα της ΕΕ. Ως εκ τούτου, η Επιτροπή θα προτείνει τη σύσταση διοργανικού φορέα δεοντολογίας που θα καθορίσει ισχυρά κοινά πρότυπα, καθώς και μέτρα για τη γενική ενίσχυση της διαφάνειας. Βασικό καθήκον της Ευρωπαϊκής Υπηρεσίας Καταπολέμησης της Απάτης (OLAF) είναι η διενέργεια διοικητικών ερευνών για απάτη, διαφθορά ή οποιαδήποτε άλλη παράνομη δραστηριότητα εις βάρος των οικονομικών συμφερόντων της ΕΕ. Τα θεσμικά όργανα της ΕΕ συμφώνησαν το 1999 να επεκτείνουν την εντολή της OLAF ώστε να καλύπτει όλες τις περιπτώσεις σοβαρών παραπτωμάτων που διαπράττονται από υπαλλήλους της ΕΕ ή από μέλη των θεσμικών και λοιπών οργάνων και οργανισμών της ΕΕ, ανεξάρτητα από τον αντίκτυπο στα οικονομικά συμφέροντα της ΕΕ. Περιλαμβάνονται, για παράδειγμα, σοβαρά ζητήματα που σχετίζονται με την άσκηση επαγγελματικών καθηκόντων ή παραβάσεις του κώδικα δεοντολογίας. Στην εν λόγω συμφωνία μπορούν να προσχωρήσουν και άλλα θεσμικά όργανα και οργανισμοί, αλλά υπάρχουν ορισμένα εμπόδια σε επίπεδο πρακτικής εφαρμογής όσον αφορά την πρόσβαση της OLAF σε πληροφορίες ή εγκαταστάσεις ορισμένων θεσμικών οργάνων. Στο πλαίσιο των γενικών εξουσιών του για την αντιμετώπιση περιπτώσεων κακοδιοίκησης από τα θεσμικά όργανα της ΕΕ, ο Ευρωπαίος Διαμεσολαβητής διαδραματίζει επίσης σημαντικό εποπτικό ρόλο. Τα εθνικά δικαστήρια είναι αρμόδια για την εκδίκαση υποθέσεων που σχετίζονται με ποινικά αδικήματα, συμπεριλαμβανομένης της διαφθοράς και της απάτης, που διαπράττονται από υπαλλήλους ή μέλη των θεσμικών οργάνων. Οι υποθέσεις αυτές μπορούν να παραπέμπονται στο δικαστήριο είτε από εθνικούς εισαγγελείς είτε, όταν θίγονται τα οικονομικά συμφέροντα της ΕΕ, από την Ευρωπαϊκή Εισαγγελία. Εάν τα μέλη ή το προσωπικό απολαύουν ασυλίας για πράξεις που τελούνται υπό επίσημη ιδιότητα, το οικείο θεσμικό όργανο της ΕΕ πρέπει να άρει την ασυλία αυτή, εφόσον η άρση δεν αντίκειται στα συμφέροντα της Ένωσης, και η απόφασή του υπόκειται στον έλεγχο του Δικαστηρίου της ΕΕ. 6. ΑΝΑΠΤΥΞΗ ΚΟΙΝΗΣ ΝΟΟΤΡΟΠΙΑΣ ΓΙΑ ΤΗΝ ΑΝΤΙΜΕΤΩΠΙΣΗ ΤΗΣ ΔΙΑΦΘΟΡΑΣ Μια συλλογική —για το σύνολο της κοινωνίας— νοοτροπία που βασίζεται στη μηδενική ανοχή στη διαφθορά αποτελεί ισχυρή έκφραση της ευρωπαϊκής δέσμευσης για κράτος δικαίου και υψηλά πρότυπα ακεραιότητας στον δημόσιο βίο. Η προώθηση αυτών των αξιών αποτελεί απαραίτητο συμπλήρωμα της αμεσότερης δράσης για την πρόληψη, τον εντοπισμό και τη δίωξη. Η δημιουργία μιας τέτοιας νοοτροπίας απαιτεί δράση σε πολλά μέτωπα: από την καλλιέργεια δεοντολογίας και ακεραιότητας στις προσδοκίες μεμονωμένων νέων μέσω της εκπαίδευσής τους έως τη διευκόλυνση των ανταλλαγών μεταξύ φορέων σε εθνικό και ευρωπαϊκό επίπεδο για την ενίσχυση της κατανόησης των προκλήσεων και την ενίσχυση της αποφασιστικότητάς τους για ανάληψη δράσης. Ο στενός και τακτικός συντονισμός με όλες τις αρμόδιες δημόσιες αρχές, πολυμερείς οργανισμούς, την κοινωνία των πολιτών, τα μέσα ενημέρωσης και τον ιδιωτικό τομέα είναι ουσιαστικής σημασίας. Η σύμπραξη με τον ιδιωτικό τομέα, την κοινωνία των πολιτών, την έρευνα και την ακαδημαϊκή κοινότητα, τα μέσα ενημέρωσης, καθώς και με τους πολίτες, μπορεί να συμβάλει στη δημιουργία μιας νοοτροπίας ακεραιότητας μέσω μιας προσέγγισης για το σύνολο της κοινωνίας. Η Επιτροπή θα δώσει προτεραιότητα σε εκστρατείες ευαισθητοποίησης και προγράμματα αγωγής του πολίτη, τονίζοντας τον καίριο ρόλο που διαδραματίζουν τα άτομα στη στήριξη μιας νοοτροπίας ακεραιότητας, μεταξύ άλλων μέσω της διερεύνησης του τρόπου με τον οποίο όσοι παρακολουθούν τέτοια προγράμματα θα μπορούσαν να λειτουργήσουν ως πρεσβευτές της ακεραιότητας, ως πολλαπλασιαστές. Η Επιτροπή θα χαρτογραφήσει επίσης τις υφιστάμενες ευκαιρίες χρηματοδότησης της ΕΕ στον τομέα της καταπολέμησης της διαφθοράς, ώστε να αποκτήσουν μεγαλύτερη προβολή και συνοχή. Το πρόγραμμα Erasmus+ περιλαμβάνει θέματα καταπολέμησης της διαφθοράς στο έργο του για την εκπαίδευση, την κατάρτιση, τη νεολαία και τον αθλητισμό στην Ευρώπη. Οι προσπάθειες για την καταπολέμηση της διαφθοράς καλύπτονται από διάφορες προτεραιότητες πολιτικής, όπως η συμμετοχή των πολιτών στα κοινά και η υπεύθυνη ιδιότητα του πολίτη. Η ΕΕ στηρίζει, για παράδειγμα, το κοινό μεταπτυχιακό πρόγραμμα Erasmus Mundus για την αθλητική δεοντολογία και ακεραιότητα σε πανεπιστημιακό επίπεδο και το Erasmus+ έχει στηρίξει καινοτόμες προσεγγίσεις για την εκπαίδευση κατά της διαφθοράς σε σχολεία της Ουγγαρίας, της Ιταλίας και της Σλοβενίας. Τα προγράμματα-πλαίσια για την έρευνα και την καινοτομία στηρίζουν επίσης την έρευνα και τη συλλογή στοιχείων σχετικά με νέες μορφές διαφθοράς με σκοπό την ανάπτυξη καινοτόμων λύσεων προς όφελος των αρχών και των επαγγελματιών που ασχολούνται με την καταπολέμηση της διαφθοράς. Η κοινωνία των πολιτών μπορεί να διαδραματίσει καίριο ρόλο, όχι μόνο ως μηχανισμός ελέγχου για τον εντοπισμό πιθανών κινδύνων ή περιπτώσεων διαφθοράς, αλλά και ως καταλύτης για την προώθηση και τη διατήρηση μιας νοοτροπίας καταπολέμησης της διαφθοράς, μέσω δραστηριοτήτων ευαισθητοποίησης, εκπαίδευσης και υπεράσπισης. Σε πολλά κράτη μέλη, οργανώσεις της κοινωνίας των πολιτών αποτελούν σημαντικούς εταίρους στην εφαρμογή των εθνικών στρατηγικών για την καταπολέμηση της διαφθοράς. Ο ρόλος αυτός μπορεί να διευρυνθεί. Παράδειγμα αποτελούν τα "σύμφωνα ακεραιότητας" που έχουν αναπτυχθεί ως εργαλείο για την πρόληψη της διαφθοράς στις δημόσιες συμβάσεις, με βάση τη δέσμευση της αναθέτουσας αρχής και των προσφερόντων να συμμορφώνονται με τις βέλτιστες πρακτικές και να μεγιστοποιούν τη διαφάνεια. Οι εργασίες αυτές παρακολουθούνται από τρίτο φορέα, συνήθως μια οργάνωση της κοινωνίας των πολιτών. Στα χρηματοδοτικά προγράμματα της ΕΕ για την περίοδο 2021-2027 προωθούνται τα σύμφωνα ακεραιότητας και τα κράτη μέλη ενθαρρύνονται να ενσωματώσουν σταδιακά τα σύμφωνα ακεραιότητας στα προγράμματά τους. Τα ελεύθερα και πολυφωνικά μέσα ενημέρωσης και ένα περιβάλλον στο οποίο οι δημοσιογράφοι μπορούν να εργάζονται χωρίς παρενοχλήσεις ή εκφοβισμούς είναι ουσιαστικής σημασίας για να διασφαλιστεί ότι τα μέσα ενημέρωσης μπορούν να επιτελούν το έργο τους ως μηχανισμός ελέγχου. Η Επιτροπή υποστηρίζει δράσεις που προωθούν ένα ελεύθερο, ποικιλόμορφο και πολυφωνικό περιβάλλον των μέσων ενημέρωσης. Σε αυτές περιλαμβάνονται η στήριξη της συνεργατικής και διασυνοριακής δημοσιογραφίας, η παρακολούθηση των κινδύνων για την πολυφωνία των μέσων ενημέρωσης, η χαρτογράφηση των παραβιάσεων της ελευθερίας των μέσων ενημέρωσης και η υπεράσπιση των δημοσιογράφων που δέχονται απειλές. Για παράδειγμα, από το 2021 η ΕΕ έχει χρηματοδοτήσει έναν πανευρωπαϊκό μηχανισμό ταχείας αντίδρασης για παραβιάσεις της ελευθερίας του Τύπου και των μέσων ενημέρωσης και έχει διατηρήσει ένα ταμείο στήριξης έκτακτης ανάγκης για ερευνητές δημοσιογράφους και οργανισμούς μέσων ενημέρωσης. 7. Η ΚΑΤΑΠΟΛΕΜΗΣΗ ΤΗΣ ΔΙΑΦΘΟΡΑΣ ΣΤΙΣ ΕΞΩΤΕΡΙΚΕΣ ΠΟΛΙΤΙΚΕΣ ΤΗΣ ΕΕ Η ενσωμάτωση των δράσεων για την καταπολέμηση της διαφθοράς στις εξωτερικές πολιτικές αποτελεί σημαντικό μέρος των προσπαθειών για την προώθηση της χρηστής διακυβέρνησης και της ευημερίας παγκοσμίως. Μια συνεκτική προσέγγιση μεταξύ εσωτερικών και εξωτερικών πολιτικών για την καταπολέμηση της διαφθοράς είναι σημαντική για την αξιοπιστία της ΕΕ. Η ΕΕ προωθεί τις πολιτικές για τα ανθρώπινα δικαιώματα, τη δημοκρατική διακυβέρνηση, το κράτος δικαίου και την καταπολέμηση της διαφθοράς ως προτεραιότητα στην εξωτερική της δράση. Ο ύπατος εκπρόσωπος, υποστηριζόμενος από την Επιτροπή, υποβάλλει σήμερα πρόταση για τη θέσπιση οριζόντιου πλαισίου κυρώσεων στο πλαίσιο της ΚΕΠΠΑ. Γενικότερα, στις εξωτερικές της δράσεις, η ΕΕ στηρίζει νομικές και πολιτικές μεταρρυθμίσεις για τη δημιουργία θεσμικών οργάνων και φορέων εποπτείας για την καταπολέμηση της διαφθοράς, καθώς και για την ενίσχυση της κοινωνίας των πολιτών, των πληροφοριοδοτών δημοσίου συμφέροντος, των υπερασπιστών των ανθρωπίνων δικαιωμάτων και των ανεξάρτητων μέσων ενημέρωσης ως φορέων ελέγχου της διαφθοράς. Τα ισχυρά πρότυπα ακεραιότητας στα προγράμματα της ίδιας της ΕΕ συμβάλλουν στην προώθηση υψηλών προτύπων μεταξύ των εταίρων. Η καταπολέμηση της διαφθοράς αποτελεί επίσης μέρος των πολιτικών διαλόγων και διαλόγων για την ασφάλεια με τρίτες χώρες και διεθνείς οργανισμούς που διεξάγει ο Ύπατος Εκπρόσωπος εξ ονόματος της Ένωσης. Η ΕΕ στηρίζει τη διεθνή συνεργασία στον τομέα αυτό, συνεργαζόμενη με ομοϊδεάτες εταίρους για την αναβάθμιση των προτύπων. Χρήση κυρώσεων στο πλαίσιο της κοινής εξωτερικής πολιτικής και πολιτικής ασφαλείας (ΚΕΠΠΑ) για την καταπολέμηση της διαφθοράς Πέραν της εφαρμογής των υφιστάμενων διεθνών νομικών πράξεων για την καταπολέμηση της διαφθοράς, επί του παρόντος βρίσκεται σε εξέλιξη μια σημαντική συζήτηση σε επίπεδο ΕΕ σχετικά με τη χρήση κυρώσεων στο πλαίσιο της ΚΕΠΠΑ για την αντιμετώπιση της συστηματικής ή εκτεταμένης διαφθοράς σε τρίτες χώρες, όταν η διαφθορά αυτή επηρεάζει ή απειλεί να επηρεάσει σοβαρά τις θεμελιώδεις αξίες και τα συμφέροντα της ΕΕ ή όταν απαιτείται δράση για την επίτευξη άλλων στόχων της ΚΕΠΠΑ, όπως η στήριξη της δημοκρατίας και του κράτους δικαίου. Μέχρι στιγμής, το καθεστώς κυρώσεων στο πλαίσιο της ΚΕΠΠΑ έχει σχεδιαστεί για να παρέχει στην ΕΕ μόνο τη δυνατότητα να στοχεύει τη διαφθορά εκτός της ΕΕ σε συγκεκριμένη τρίτη χώρα. Ένα οριζόντιο, θεματικό πλαίσιο (που δεν περιορίζεται σε συγκεκριμένο γεωγραφικό πλαίσιο) για την αντιμετώπιση της διαφθοράς θα προσθέσει μια επιπλέον διάσταση και μεγαλύτερη ευελιξία στην εργαλειοθήκη κυρώσεων της Ένωσης. Ως εκ τούτου, ο ύπατος εκπρόσωπος υποβάλλει πρόταση απόφασης του Συμβουλίου και, από κοινού με την Επιτροπή, πρόταση κανονισμού του Συμβουλίου σχετικά με ένα θεματικό πλαίσιο για την επιβολή κυρώσεων στο πλαίσιο της ΚΕΠΠΑ κατά της διαφθοράς, προκειμένου να συμπληρωθούν οι δράσεις εσωτερικής και εξωτερικής πολιτικής μας για την καταπολέμηση της διαφθοράς. Η πρόταση για τη θέσπιση οριζόντιου πλαισίου κυρώσεων στο πλαίσιο της ΚΕΠΠΑ θα συμπληρώσει και θα ενισχύσει την ικανότητα της Ένωσης να αντιμετωπίζει σοβαρές πράξεις διαφθοράς, παρέχοντάς της ένα εργαλείο για τη θέσπιση περιοριστικών μέτρων όταν οι πράξεις αυτές θίγουν ή απειλούν να θίξουν σοβαρά τα θεμελιώδη συμφέροντα της Ένωσης και τους στόχους της κοινής εξωτερικής πολιτικής και πολιτικής ασφάλειας. Η παθητική ή ενεργητική δωροδοκία δημόσιου λειτουργού ή η κατάχρηση ή υπεξαίρεση από δημόσιο λειτουργό θα μπορούσαν να συνιστούν σοβαρές πράξεις διαφθοράς, ιδίως σε χώρα που περιλαμβάνεται στον ενωσιακό κατάλογο μη συνεργάσιμων περιοχών φορολογικής δικαιοδοσίας ή σε χώρα που πάσχει από στρατηγικές ανεπάρκειες στα εθνικά της καθεστώτα για την καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας, οι οποίες συνιστούν σημαντικές απειλές για το χρηματοπιστωτικό σύστημα της Ένωσης. Η καταπολέμηση της διαφθοράς ως προτεραιότητα στις πολιτικές διεύρυνσης και γειτονίας της ΕΕ Στη διαδικασία διεύρυνσης, η ευθυγράμμιση με την ισχύουσα νομοθεσία της ΕΕ, η τήρηση του κράτους δικαίου και οι μεταρρυθμίσεις για την καταπολέμηση της διαφθοράς καθορίζουν σε μεγάλο βαθμό τον ρυθμό προόδου των υποψήφιων χωρών προς την κατεύθυνση της προσχώρησης στην ΕΕ. Τα ανωτέρω αποτελούν επίσης προτεραιότητες της Ανατολικής Εταιρικής Σχέσης, στο πλαίσιο της οποίας υποστηρίζονται στρατηγικές για την καταπολέμηση της διαφθοράς με σκοπό την προώθηση υψηλών προτύπων ακεραιότητας και διαφάνειας στους δημόσιους φορείς και την ενίσχυση των υπηρεσιών καταπολέμησης της διαφθοράς, της ερευνητικής ικανότητας, των μεταρρυθμίσεων στον τομέα της δικαιοσύνης και της κοινωνίας των πολιτών. Η τακτική παρακολούθηση της καταπολέμησης της διαφθοράς και των σχετικών μεταρρυθμίσεων στο πλαίσιο της ετήσιας "δέσμης μέτρων για τη διεύρυνση" περιλαμβάνει λεπτομερή αξιολόγηση της κατάστασης σε κάθε υποψήφια και δυνάμει υποψήφια χώρα, συμπεριλαμβανομένων κατευθυντήριων γραμμών για τις μελλοντικές μεταρρυθμιστικές προτεραιότητες. Η Επιτροπή επανεξετάζει το νομοθετικό και θεσμικό πλαίσιο που συνδέεται τόσο με την πρόληψη όσο και με την καταστολή, με έμφαση στις πραγματικές επιδόσεις των προληπτικών ερευνών, των απαγγελιών κατηγοριών και των δικαστικών αποφάσεων (ιδίως για τη διαφθορά υψηλού επιπέδου). Το 2022 η Επιτροπή δρομολόγησε επίσης γύρο αποστολών αξιολόγησης από ομοτίμους με επίκεντρο την καταπολέμηση της διαφθοράς, του οργανωμένου εγκλήματος και της νομιμοποίησης εσόδων από παράνομες δραστηριότητες. Οι τελευταίες αναλυτικές εκθέσεις για την Ουκρανία, τη Μολδαβία και τη Γεωργία αξιολογούν την ικανότητά τους να αναλάβουν τις υποχρεώσεις που απορρέουν από την ιδιότητα του μέλους της ΕΕ, και η καταπολέμηση της διαφθοράς αποτελεί προτεραιότητα των εν λόγω εκθέσεων. Σημαντικό ζήτημα είναι η αντιμετώπιση των ολιγαρχών, με σκοπό την εξάλειψη της υπερβολικής επιρροής των κατεστημένων συμφερόντων στην οικονομική, πολιτική και δημόσια ζωή. Στα θετικά βήματα περιλαμβάνεται μια νέα ηλεκτρονική πλατφόρμα για τη συστηματική συλλογή δεδομένων σχετικά με το οργανωμένο έγκλημα και τη διαφθορά σε υψηλό επίπεδο, η οποία μπορεί να χρησιμοποιηθεί για να συμβάλει στην αξιολόγηση της προόδου κάθε χώρας εταίρου όσον αφορά την προάσπιση του κράτους δικαίου. Στόχος της πλατφόρμας είναι να δοθεί η δυνατότητα στις εθνικές αρχές των υποψήφιων και δυνάμει υποψήφιων χωρών να ενσωματώσουν τη συλλογή δεδομένων και να καταστήσουν δυνατή τη συγκέντρωση δεδομένων και τον εντοπισμό τάσεων μέσω της στήριξης από τη χρήση πίνακα εργαλείων με βάση τους βασικούς δείκτες επιδόσεων (ΒΔΕ) για τον εντοπισμό τάσεων και ανωμαλιών. Παράδειγμα : Η ΕΕ συνεισφέρει σχεδόν 6 εκατ. EUR σε έργο που υλοποιείται από τον Οργανισμό για την Ασφάλεια και τη Συνεργασία στην Ευρώπη για την παρακολούθηση της σοβαρής διαφθοράς και των δικών του οργανωμένου εγκλήματος, τον εντοπισμό συστημικών ζητημάτων και την παροχή συστάσεων για την ενίσχυση του κράτους δικαίου στα Δυτικά Βαλκάνια. Προώθηση μεταρρυθμίσεων για την καταπολέμηση της διαφθοράς στην εξωτερική δράση και τις εμπορικές σχέσεις της ΕΕ Το σχέδιο δράσης της ΕΕ για τα ανθρώπινα δικαιώματα και τη δημοκρατία 2020-2024 δίνει ιδιαίτερη έμφαση στο κράτος δικαίου και περιλαμβάνει άξονες δράσης για την καταπολέμηση της διαφθοράς. Οι πολιτικοί διάλογοι, οι διάλογοι για τα ανθρώπινα δικαιώματα και οι διάλογοι τομεακής πολιτικής συγκαταλέγονται μεταξύ των εργαλείων που χρησιμοποιούνται για την υλοποίηση αυτών των δράσεων. Αυτό αντικατοπτρίζεται επίσης στη χρηματοδότηση στο πλαίσιο του προγράμματος "Παγκόσμια Ευρώπη/Μηχανισμός Γειτονίας, Ανάπτυξης και Διεθνούς Συνεργασίας" (NDICI). Η ΕΕ προωθεί τη δημοκρατική διακυβέρνηση και το κράτος δικαίου μέσω θεματικών, διμερών και περιφερειακών προγραμμάτων, καθώς και μέσω της παροχής στήριξης για τη βελτίωση της διαχείρισης των δημόσιων οικονομικών. Η στήριξη επικεντρώνεται στη μεταρρύθμιση της δημόσιας διοίκησης και στη χρηστή διαχείριση των δημόσιων οικονομικών, στην ανάπτυξη ικανοτήτων για τις αρχές επιβολής του νόμου και τις δικαστικές αρχές, στη θέσπιση ισχυρού νομικού πλαισίου σύμφωνα με τα διεθνή πρότυπα και στη δημιουργία και ενίσχυση εξειδικευμένων φορέων καταπολέμησης της διαφθοράς, καθώς και στην παροχή στήριξης στην κοινωνία των πολιτών, στα μέσα ενημέρωσης, στους πληροφοριοδότες δημοσίου συμφέροντος και στους υπερασπιστές των ανθρωπίνων δικαιωμάτων. Η ευρύτερη στήριξη υπέρ του κράτους δικαίου σε βασικούς θεσμούς και της βελτίωσης του επιχειρηματικού και επενδυτικού κλίματος ωφελούν επίσης το πλαίσιο για την καταπολέμηση της διαφθοράς. Οι διάλογοι πολιτικής διαδραματίζουν καίριο ρόλο, υποστηριζόμενοι από τη διαμόρφωση της χρηματοδοτικής στήριξης της ΕΕ. Η δημοσιονομική στήριξη της ΕΕ αποτελεί σημαντικό εργαλείο για τη βελτίωση της διαφάνειας και της λογοδοσίας σε επίπεδο χώρας, καθώς η διαφθορά αποτελεί έναν από τους κινδύνους που αναλύονται στο πλαίσιο αυτών των χρηματοδοτικών πράξεων. Βρίσκονται σε εξέλιξη μέτρα για την ενίσχυση της διάστασης της καταπολέμησης της διαφθοράς σε όλους τους αναπτυξιακούς τομείς. Εκτός από τα προαναφερόμενα στοχευμένα προγράμματα, περιλαμβάνονται επιχειρησιακές κατευθυντήριες γραμμές για την παροχή εμπεριστατωμένης καθοδήγησης στις αντιπροσωπείες της ΕΕ που δραστηριοποιούνται εκτός των παραδοσιακών τομέων διακυβέρνησης, συμπεριλαμβανομένων των τομέων στους οποίους στοχεύει η πρωτοβουλία Global Gateway της ΕΕ. Αυτό βασίζεται σε μια ευρύτερη προσέγγιση της "Ομάδας Ευρώπη" για την απειλή της διαφθοράς, σε συνεργασία με τα κράτη μέλη και τους διεθνείς χρηματοδοτικούς οργανισμούς (ΔΧΟ) και με βάση τα διεθνή πρότυπα και τις βέλτιστες πρακτικές. Ορισμένα παγκόσμια θεματικά προγράμματα στηρίζουν επίσης την καταπολέμηση της διαφθοράς και το κράτος δικαίου. Η πρωτοβουλία "Ομάδα Ευρώπη για τη Δημοκρατία" (TED) —στην οποία συμμετέχουν 14 κράτη μέλη— περιλαμβάνει στήριξη του κράτους δικαίου με έμφαση στη λογοδοσία. Η ΕΕ συνεργάζεται επίσης με την κοινωνία των πολιτών για την πρόληψη της διαφθοράς και την προώθηση της ανοικτής διακυβέρνησης. Πρόσφατη αξιολόγηση της στήριξης της ΕΕ στο κράτος δικαίου και την καταπολέμηση της διαφθοράς στις χώρες εταίρους κατέληξε στο συμπέρασμα ότι η ΕΕ υπήρξε λιγότερο ορατή και επιτυχής στην καταπολέμηση της διαφθοράς απ’ ό,τι στην προώθηση του κράτους δικαίου, και συνέστησε στην ΕΕ να αναλάβει παγκόσμιο ηγετικό ρόλο στην καταπολέμηση της διαφθοράς. Ένα από τα οφέλη ενός σαφούς και ισχυρού πλαισίου της ΕΕ για την καταπολέμηση της διαφθοράς, βασισμένου στην UNCAC, θα είναι να λειτουργήσει ως σημείο αναφοράς στις εταιρικές σχέσεις της με άλλες χώρες εκτός της ΕΕ. Η εμπορική πολιτική της ΕΕ στηρίζει επίσης την καταπολέμηση της διαφθοράς. Από το 2015 στις εμπορικές συμφωνίες της ΕΕ με τρίτες χώρες περιλαμβάνονται διατάξεις για την καταπολέμηση της διαφθοράς. Αυτόνομα εμπορικά εργαλεία, όπως το σύστημα γενικευμένων προτιμήσεων (ΣΓΠ) της ΕΕ, περιλαμβάνουν επίσης διατάξεις για την αντιμετώπιση της διαφθοράς. Στο πλαίσιο του ΣΓΠ, μπορεί να παρασχεθεί πρόσθετη πρόσβαση στην αγορά (ΣΓΠ +) σε αναπτυσσόμενες χώρες που επικυρώνουν και εφαρμόζουν αποτελεσματικά βασικές διεθνείς συμφωνίες, συμπεριλαμβανομένης της UNCAC. Η διαδικασία παρακολούθησης της ΕΕ στο πλαίσιο των κανόνων του ΣΓΠ περιλαμβάνει ανταλλαγές πληροφοριών, διάλογο και επισκέψεις στη χώρα, καθώς και τη δημοσίευση τακτικών εκθέσεων προόδου. Στήριξη των εργασιών για την καταπολέμηση της διαφθοράς σε πολυμερή φόρουμ Η ΕΕ δίνει το παράδειγμα στην καταπολέμηση της διαφθοράς, προωθώντας τις αξίες του σεβασμού της δημοκρατίας, των ανθρωπίνων δικαιωμάτων και του κράτους δικαίου, καθώς και την καταπολέμηση της διαφθοράς στην παγκόσμια ατζέντα. Για να βοηθήσει τα κράτη μέλη και να ενισχύσει τη φωνή της ΕΕ, η ΕΕ θα εντείνει τις προσπάθειές της για διευκόλυνση και συντονισμό των θέσεων σε πολυμερή φόρουμ, παράλληλα με το έργο της ως συμβαλλόμενου μέρους της UNCAC. Η διαδικασία ελέγχου της εφαρμογής της UNCAC από την ΕΕ βρίσκεται σε εξέλιξη, υπό τον συντονισμό της Επιτροπής. Τον Δεκέμβριο του 2020 η Επιτροπή εξέδωσε ανακοίνωση σχετικά με τον έλεγχο της Ευρωπαϊκής Ένωσης στο πλαίσιο του μηχανισμού για τον έλεγχο της εφαρμογής της UNCAC , στην οποία περιγράφονται τα βήματα για τη συνεργασία μεταξύ των θεσμικών και λοιπών οργάνων και οργανισμών της ΕΕ που συμμετέχουν στη διαδικασία ελέγχου από τον Ιούλιο του 2021. Τον Σεπτέμβριο του 2022 η ΕΕ υπέβαλε και δημοσίευσε την αυτοαξιολόγησή της για τον πρώτο κύκλο του μηχανισμού ελέγχου. Η Επιτροπή δεσμεύεται να προωθήσει τη διαφάνεια και τη συμμετοχή της κοινωνίας των πολιτών στη διαδικασία ελέγχου και θα υποστηρίξει την ολοκλήρωση του ελέγχου στο πλαίσιο του πρώτου κύκλου έως το 2024. Με βάση την προηγούμενη δράση των γραμματειών της GRECO, του ΟΟΣΑ και του UNODC το 2021, η ΕΕ θα συμβάλει στη διεθνή συζήτηση σχετικά με τον καλύτερο τρόπο βελτίωσης των συνεργειών και εξορθολογισμού των ελέγχων της εφαρμογής των μέτρων κατά της διαφθοράς. Η εμπειρία από τον κύκλο εκθέσεων της ΕΕ για το κράτος δικαίου και ο υπό εξέλιξη έλεγχος της ΕΕ στο πλαίσιο της UNCAC θα συμβάλουν στην εξασφάλιση ισχυρής συμμετοχής της ΕΕ στην επικείμενη διάσκεψη των συμβαλλόμενων κρατών της UNCAC τον Δεκέμβριο του 2023. Η ΕΕ έχει επί του παρόντος καθεστώς παρατηρητή στην GRECO και αυτό προσφέρει σημαντικό φόρουμ εμπειρογνωμόνων και πολύτιμο συμπλήρωμα στο έργο του ετήσιου κύκλου εκθέσεων για το κράτος δικαίου. Η GRECO έχει αποδειχθεί εξαιρετικά πολύτιμη πηγή εμπειρογνωσίας και κινητήρια δύναμη μεταρρυθμίσεων. Η Επιτροπή θα εντείνει περαιτέρω τη συνεργασία της με την GRECO με την καθιέρωση ενός πιο τακτικού και επίσημου διαλόγου, μεταξύ άλλων καλώντας την GRECO να έχει μόνιμη συμμετοχή στο δίκτυο. Παράλληλα, η Επιτροπή θα συνεχίσει να συζητά με τα άλλα θεσμικά όργανα τη δυνατότητα μετάβασης προς την πλήρη συμμετοχή της ΕΕ στην GRECO. 8. ΣΥΜΠΕΡΑΣΜΑ: ΜΕΛΛΟΝΤΙΚΗ ΠΟΡΕΙΑ Η ακεραιότητα, η διαφάνεια και η καταπολέμηση της διαφθοράς αποτελούν σαφείς πολιτικές δεσμεύσεις της Ένωσης. Η τρέχουσα δέσμη προτάσεων θα ενισχύσει περαιτέρω την καταπολέμηση της διαφθοράς στην ΕΕ, βελτιώνοντας τα πρότυπα του δικαίου της ΕΕ για τη διασφάλιση καλύτερης πρόληψης και καταπολέμησης της διαφθοράς, καθώς και προβλέποντας έναν διεθνή μηχανισμό κυρώσεων. Η Επιτροπή καλεί το Ευρωπαϊκό Κοινοβούλιο και το Συμβούλιο να εξετάσουν ταχέως την πρόταση οδηγίας για την καταπολέμηση της διαφθοράς μέσω του ποινικού δικαίου. Η Επιτροπή και ο ύπατος εκπρόσωπος καλούν το Συμβούλιο να εξετάσει ταχέως την πρόταση για τη θέσπιση νέου πλαισίου κυρώσεων κατά της διαφθοράς στο πλαίσιο της ΚΕΠΠΑ. Οι προτάσεις που συνοδεύουν την παρούσα ανακοίνωση θα συμπληρώσουν τις συνεχείς προσπάθειες που καταβάλλονται για την εμβάθυνση της καταπολέμησης της διαφθοράς σε ευρύ φάσμα τομέων. Οι προσπάθειες αυτές περιλαμβάνουν τακτικές επικαιροποιήσεις του πλαισίου για την προώθηση της ακεραιότητας και την προστασία από τους κινδύνους διαφθοράς, με τη διατήρηση ισχυρών διατάξεων για την καταπολέμηση της διαφθοράς σε όλη τη σχετική οριζόντια και τομεακή νομοθεσία. Η διασφάλιση της κατάλληλης ενσωμάτωσης της πρόληψης της διαφθοράς στον σχεδιασμό νέων πολιτικών και προγραμμάτων, καθώς και η αξιολόγηση των υφιστάμενων, θα εξακολουθήσουν να αποτελούν προτεραιότητα για την Επιτροπή. Αυτό θα τροφοδοτηθεί από το νέο σκέλος των εργασιών για τη χαρτογράφηση των κινδύνων διαφθοράς σε τομείς υψηλού κινδύνου. Η διαφθορά δεν μπορεί να καταπολεμηθεί μεμονωμένα. Η συνεργασία και η ανταλλαγή εμπειριών, καθώς και ο διαρκής διάλογος μεταξύ των κρατών μελών και της ΕΕ σχετικά με τον τρόπο ανάπτυξης και εφαρμογής μεταρρυθμίσεων και εργαλείων για την πρόληψη, τον εντοπισμό και τη δίωξη της διαφθοράς, αποτελούν βασικά στοιχεία για την επιτυχία των προσπαθειών καταπολέμησης της διαφθοράς στην πράξη. Με τη δημιουργία του δικτύου της ΕΕ για την καταπολέμηση της διαφθοράς, η Επιτροπή θα δώσει νέα ώθηση στις προσπάθειες πρόληψης της διαφθοράς σε ολόκληρη την ΕΕ. Η καταπολέμηση της διαφθοράς ωφελεί την κοινωνία στο σύνολό της και οι μεμονωμένοι πολίτες θα πρέπει να συμμετέχουν πλήρως στο έργο αυτό, μαζί με τις οργανώσεις της κοινωνίας των πολιτών και τον ιδιωτικό τομέα. Η Επιτροπή θα δώσει προτεραιότητα σε εκστρατείες ευαισθητοποίησης και προγράμματα αγωγής του πολίτη, ενώ παράλληλα θα χαρτογραφήσει τις υφιστάμενες ευκαιρίες χρηματοδότησης της ΕΕ για δράσεις καταπολέμησης της διαφθοράς, με σκοπό την παροχή μεγαλύτερης προβολής και συνοχής και τη βελτίωση του αντικτύπου τους. Η καταπολέμηση της διαφθοράς εντός των συνόρων της ΕΕ είναι σημαντική για την αξιοπιστία της δράσης της ΕΕ στη διεθνή σκηνή. Εκτός από την επέκταση του καθεστώτος κυρώσεων, η εμβάθυνση της συμμετοχής σε πολυμερή φόρουμ, όπως η UNCAC και η GRECO, θα ενισχύσει τη συμβολή της ΕΕ στην οικοδόμηση ισχυρής και συνεκτικής κατανόησης των λόγων για τους οποίους οι αποτελεσματικές πολιτικές ακεραιότητας και καταπολέμησης της διαφθοράς είναι τόσο σημαντικές για την ασφάλεια και την ευημερία παγκοσμίως. Η ΕΕ θα συνεχίσει το έργο της για την καταπολέμηση της διαφθοράς και την προώθηση της χρηστής διακυβέρνησης και του κράτους δικαίου ως μία από τις κύριες προτεραιότητες της διαδικασίας διεύρυνσης και των εξωτερικών σχέσεων της ΕΕ γενικότερα. Οι άξονες εργασίας που καθορίζονται στην παρούσα ανακοίνωση αποτελούν σημαντική δέσμευση της ΕΕ για περαιτέρω προσπάθειες για την καταπολέμηση της διαφθοράς και τη διαμόρφωση μιας συνολικής και στρατηγικής προσέγγισης με μια στρατηγική της ΕΕ για την καταπολέμηση της διαφθοράς. Αυτό θα αποτελέσει ουσιαστικό μέρος του τρόπου με τον οποίο η ΕΕ μπορεί να διασφαλίσει ένα δημοκρατικό και ευημερούν μέλλον που ανταποκρίνεται στις προσδοκίες των πολιτών της ΕΕ.